text:
Arni Zachariasen, master í gudfrøði og umboð fyri felagsskapin "Ja til hjúnabandið", og Heini í Skorini, master í religiónsvísundum, phd lesandi og undirvísari í mannarættindum á Fróðskaparsetrinum, kjakast tann 10. mai í 2016 um trúgv og politikk.
Sjónvarpaða kjakið verður sent í kjalarvørrinum á samtyktini í løgtinginum um at broyta hjúnabandslógina.
Vertur er Liljan Weihe, sum er tíðindaleiðari í Kringvarpinum.
Sendingin varir 27 minuttir.
Hyggið eftir allari sendingini í felag í flokkinum, og loysið tær 5 uppgávurnar niðanfyri.
Uppgávur:
1. Í hvønn mun eru Arni og Heini samdir í kjakinum í Kringvarpinum 10. mai í 2016, tá umræður avleiðingar av at fremja broytingar í hjúnabandslógini?
2. Hvussu brúka løgtingslimir Bíbliuna og kristindóm í politiskum retorikki, sambært Heina?
3. ”Eitt etiskt touch” sigur verturin í Kjaksendingini. Hvat meinar hon við?
4. Hvat halda Arni og Heini um orðið ”glíðibreyt” í kjaksendingini?


c: text/html

text:
Í triðju viðgerð av hjúnabandslógini staðfesti Jákup Mikkelsen í Fólkaflokkinum á tingsins røðarapalli, at málið um broytingar í hjúnabandslógini var ein trúarspurningur fyri hvønn einstakan løgtingslim. Harumframt er hetta ikki eitt samgongumál, og er ti heldur ikki nevnt í samgonguskjalinum.
Vit hava frælsi at skipa okkum í flokkar, feløg og samkomur.
Átrúnaður er ítøkiligur hjá mongum, og Kringvarpið hevur hvønn dag átrúnaðarligt tilfar, sum nógv lurta eftir. Tí hevði tað ikki verið í tráð við fólkaræði at avmarka tað samband, sum nógvir politikarar ofta hava við samkomur.
Í hesum báðum sjónvarpssendingunum niðanfyri sæst løgtingskvinnan Hanna Jensen saman við tveimum mannligum politikarum, Jenisi av Rana og Jógvani á Lakjuni. Tey ganga øll trý í hvør sínari samkomu.
Á egna Facebookvanganum skrivar Heini í Skorini, PhD lesandi og freelance journalistur á donsku Weekendavísini, m.a. soleiðis:
- Í Trivnaðarnevndini hevur ein samkomuleiðari fyri og annar eftir greitt løgtingslimum frá, hvat gud heldur um samkyndleika. Eg havi einki ímóti slíkum hoyringum, men uttan mun til, hvussu nógv tær fýra, sum eiga uppskotið, hava roynt at stýra uttan um átrúnað, so insistera ávísir løgtingslimir uppá, at hetta er ein spurningur um gudfrøði. Hetta er ein spurningur um, hvat gud heldur um samkyndleika. Samstundis bedýra partar av ja-síðuni, at vit sgu eisini eru kristin, og so fer ein tulkingarkampur í gongd. Ein kampur um, hvør umboðar tann “sanna” kristindómin. Eg skilji væl hendan tørvin, tá summi átaka sær leiklutin sum talsfólk í guds kosmisku ætlan, og tað tænir allarhelst einum positivum endamáli, at fleiri konkurrerandi versjónir av kristindóminum verða bornar fram á torg, so fólk hava nakrar valmøguleikar. Men eg undrist samstundis á, at fleiri politikarar ikki greitt og týðiliga vraka hesa premissuna fyri kjakinum. At fleiri politikarar ikki greitt og týðiliga siga, at tað kann væl vera, at Paulus fordømdi samkyndleika í sínum brævi til samkomuna í Róm ella Korint, ella at gudurin í Gamla Testamenti ikki brýggjar seg um samkynd, men tað er nú ikki vist, at Bíblian er ein væl egnaður politiskur manualur í øllum lívsins spurningum. Tað er nú ikki vist, at ráðandi normar í oyðimørkini í Miðeystri í bronsu- og jarnøldini skulu diktera føroyskt lógarsmíð anno 2016.
Uppgávur:
1. Greið frá, á hvønn hátt Hanna og Jenis verða lýst í fyrru sendingini.
2. Hvat hava tey bæði í felag?
3. Hvør er leikluturin hjá sjónvarpsvertinum í seinnu sendingini, har Hanna og Jógvan eru saman og kjakast?
4. Hvør er munurin á kjaksendingum sum hesari og fyrra slagnum av sending, har vit uttan kjak fáa innlit í gerandislív hjá politikarum? Met um, hvør sending stendur sterkari í tínum huga.
5. Hvussu eydnast uppgávan hjá vertinum? Tak støðu til, um munur er á monnum og kvinnum, tá tey í hesum føri tosa fyri seg. Hvussu er kropsburðurin hjá Jógvani samanborin við kropsburðin hjá Honnu, meðan tey kjakast í seinnu sendingini?
6. Hvat meinar Heini við, tá hann á Facebookvanganum umtalar Bíbliuna sum ein manual?
7. Hvat eftirlýsir Heini í kjakinum um samkyndleika og átrúnað?
8. Ber saman brotið um lobbyismu her á temasíðuni og tak støðu til, um knýtið hjá politikarum við samkomur, á nakran hátt kann gerast lobbyisma.
9. Nær eru lobbyistar góðir, og nær eru teir ringir?
10. Kunnu politikarar sjálvir átaka sær leiklutin sum lobbyistar á tingsins røðarapalli?

robotstxt: allowed

filter: keep


text:
Amerikanska Kollveltingin
Hin Amerikanska Kollveltingin, ið vardi frá 1765 til 1783, rakk hæddarpunktinum, tá amerikumenn tóku sær rætt til at siga upp trúskap sín til bretska kongahúsið. Umboðsmenn fyri øll trettan hjálondini ("Second Continental Congress") samtyktu amerikansku frælsisyvirlýsingina í Philadelphia tann 4. juli 1776. Í seinnu helvt av 1700-talinum tók ein tjóðskaparrørsla seg upp í øllum Vesturheiminum.
Ónøgd niðursetufólkEdit
Byrjanin til ta amerikonsku sjálvstýristilgongdina skal síggjast í ljósinum av, at bretar mettu, at tað var neyðugt at skatta koloniirnar fyri at kunna fíggja umsitingina av teimum. Bretska krúnan legði eina røð av skattum á koloniirnar, men mótstøðan var hørð og umfatandi. "The East India Company" fekk einarætt frá bretsku stjórnini at flyta te úr Kina beinleiðis til síni umboð í USA, og hetta førdi við sær, at niðursetuhandilsmenninir ikki fingu lut í hesum lønandi handli. Tann 16. desember í 1773 skipaðu nøkur niðursetufólk fyri sokallaðu Boston Tea Party sum eitt mótmæli ímóti bretsku atferðini. Hetta gjørdist byrjanin til harða stríðið millum niðursetufólkið og bretsku ta stjórnina. Bretar kravdu frið og landaskil, men amerikumenn kravdu frælsi.
Byrjan av frælsiskrígnum og FrælsisyvirlýsinginEdit
Í september í 1774 varð stevna hildin í Philadelphia í Pennsylvania, sum nevndist "First Continental Congress". Allar koloniirnar uttan Georgia sendu umboð til stevnuna. Endamálið við stevnuni var at bøta um sambandið við ta ensku stjórnina, men hetta eydnaðist ikki, og í apríl mánaði í 1775 vóru niðursetufólk í Massachusetts í bardaga við bretar við Concord og Lexington. Frælsiskríggið brast á. Stríðið spjaddist og uppreistur var veruleiki, og krav um fullveldi varð endaliga orðað 4. juli í 1776 í tiltiknu Frælsisyvirlýsingini, ið staðfesti natúrrættindi hjá mannaættini og fullveldið hjá teimum amerikonsku statunum. Thomas Jefferson orðaði yvirlýsingina, sum í stóran mun er grundað á tey politisku ástøðini hjá enska heimspekinginum John Locke [1].
Frælsiskríggið vardi longri enn væntað. Tað byrjaði 19. apríl í 1775, tá ið niðursetumenn og bretsk herlið brustu saman við Lexington og kríggið endaði 19. oktober 1781, tá ið Chares Cornwallis við heri sínum gav seg yvir í Yorktown, Virginia. Bretar, sum eisini vóru í kríggi við fleiri evropisk lond, máttu lúta fyri frælsishugaðu niðursetufólkunum. Í 1783 viðurkendi Stóra Bretland fullveldið hjá teimum 13 koloniunum.
SamgongusáttmálinEdit
Meginlandsstevnan (enskt: Continental Congress), sum var sett saman av umboðum frá øllum statum, viðurkendi í november í 1777 "Articles of Confederation", ið komu í gildi í mars 1781 eftir at statirnir høvdu góðtikið skjalið. Samgongusáttmálin ásetti sambandið millum einstøku statirnar og nýggju meginstjórnina. Sáttmálin staðfesti, at statirnir vóru sjálvstøðugir og at meginstjórnin einans var ein miðil hjá statunum at ráða og stýra í samstarvi (sokallað konfederatión). Óttin fyri eini sterkari meginstjórn, eins og tann bretska, er endurspeglaður í samgongusáttmálanum. Alt valdið var hjá kongressini, sum var sett saman av umboðum frá statunum. Tann nýggi sáttmálin og tann nýggja stjórnin hóvdu sínar veikleikar. Eingin forseti var, einki tjóðardómsvald var, og kongressin hevði ikki rætt at áleggja skatt, men noyddist at biðja um pening frá statunum. Tingið hevði heldur ikki rætt at stýra handli. Tað var næstan ómøguligt at bøta um veikleikarnar, tí broytingar kundu einans fremjast, um allir trettan statirnir atkvøddu fyri broytingunum.
Tørvur á eini nýggjari skipanEdit
Krøv um broytingar var úrslit av eini maktarleysari meginstjórn og búskaparkreppu í 1780-árunum. Fleiri politiskir leiðarar mettu, at trupulleikarnir í 1780-árunum vóru úrslit av veikleikunum í samgongusáttmálanum, serliga vantandi evnini hjá meginstjórnini av fáa skil í lag í fleiri statum. Sambært James Madison (16. mars 1751 – 28. juni 1836) , sum av fleiri verður mettur at vera faðir at teirri amerikonsku stjórnarskipanini, og øðrum var loysnin at seta eina nýggja meginstjórn á stovn og at smíða eina nýggja stjórnarskipan. Hann metti, at neyðugt var at seta á stovn eina sterka samveldisstjórn, men hann bar ótta fyri, at ein sterk samveldisstjórn kundi misnýta valdið og fremja ágang ímóti borgarunum. Tí var neyðugt, í teirri nýggju skipanini, at tryggja, at valdið ikki varð miðsavnað. Fyri at forða fyri valdsmiðsavnan og valdsmisnýtslu, skuldi tann politiska skipanin býtast í tríggjar partar - tað lóggevandi, útinnandi og dømandi valdið. Eitt slíkt valdsbýti var alneyðugt sambært James Madison.
StjórnarskipanarstevnanEdit
Í 1786 bjóðaði Virginia statunum til stevnu í Annapolis, Maryland fyri at endurskoða og betra um handilsviðtøkur. Umboð frá einans fimm statum møttu upp. James Madison og Alexander Hamilton vóru millum umboðini. Seinni høvdu hesir avgerandi ávirkan á stjórnarskipanarsmíðið. Stevnan samtykti at kalla saman til stevnu árið eftir í Philadelphia, Pennsylvania. Tólv av trettan statum møttu upp í mai mánaði í 1787. Nógv vitborið fólk var savnað. Nógvir høvdu høga útbúgving og fleiri dugdu væl latín og grikskt. Stevnan varð hildin, fyri afturlatnum hurðum, frá mai til september. Høgt virdu leiðararnir Benjamin Franklin og George Washington tóku lut í stevnuni, og var George Washington einmælt valdur til stevnuforseta, men veruliga leiðslan kom frá einum lítlum bólki av ídnum tjóðskaparmonnum - Alexander Hamilton frá New York, James Madison frá Virginia og James Wilson frá Pennsylvania.
The Great CompromiseEdit
Ta fyrstu vikuna legði Edmund Randolph frá Virginia uppskot fram, sum James Madison hevði tilevnað, við broytingum, sum kundu koma ístaðin fyri ta veiku samgonguna av statum og seta á stovn eina dygdargóða meginstjórn heldur enn at endurskoða samgongusáttmálan (enskt upprunaheiti: Articles of Confederation). Umboðini vóru samd um at skifta orð um uppskotið, ið nevnist Virginia-ætlanin. Endamálið við ætlanini var at skapa eina sterka meginstjórn. Lóggávutingið skuldi hava vald at kolldøma statslógir. Nýggja stjórnarskipanin skuldi geva stjórnini størri myndugleika yvir statunum og fólkinum. Stjórnarvaldið skuldi býtast í tríggjar sjálvstøðugar deildir - lóggávudeild, útinnandi deild og dómsdeild.
Teir smáu statirnir góðtóku ikki Virginia-ætlanina, tí teir bóru ótta fyri, at áhugamál teirra fóru ikki at verða røkt. Sambært Virginia-ætlanini átti umboðanin í lóggávutinginum at verða avgjørd av skattaupphæddini, sum bleiv rindað til meginstjórnina. William Paterson úr New Jersey legði fram, umboðandi smáu statirnar, eitt alternativt uppskot til tess at varðveita sterka leiklutin hjá statunum. Alternativið verður kallað New Jersey-ætlanin. Allir statir skuldu, sambært uppskotinum, hava somu umboðan í einum eittkamar tingi. Hetta uppskot fekk ikki undirtøku, men smáu statirnir høvdu tó nóg nógvan stuðul til tess at fáa í lag eina neyðloysn viðvíkjandi spurninginum um umboðan í lóggávutinginum. Ein nevnd varð vald til at loysa ósemjuna, og úrslitið gjørdist "The Great Compromise". Sambært hesum uppskoti skuldi umboðanin í umboðsmannatinginum verða grundað á fólkatalið í statunum, meðan umboðanin í senatinum var líka hjá øllum statunum, nevniliga tveir senatorar hvør. Nógvar aðrar ósemjur vóru, og fleiri aðrar neyðsemjur vóru gjørdar áðrenn stjórnarskipanaruppskotið varð latið úr hondum í september í 1787. Eftir at New Hampshire sum nýggjundi staturin góðkendi stjórnarskipanina, kom hon í gildi 4. mars í 1789.
OrðaskiftiðEdit
Tá ið stjórnarskipanin varð latin statunum til góðkenningar, byrjaði eitt stórt alment orðaskifti. Tey, sum vóru ímóti stjórnarskipanini, nevndir antifederalistar, mettu, at nýggja stjórnarskipanin tók ov nógv vald frá einstøku statunum og gjørdi samveldisstjórnina alt ov sterka, so at persónliga frælsið, ið tey høvdu stríðst fyri, fór at koma í vanda. Til tess at koma hesum ákærunum til lívs, lovaðu federalistarnir, teir, sum stuðlaðu stjórnarskipanini, at staðfesta hesi frælsisrættindi eftir at nýggja stjórnarskipanin var staðfest.
Úrslitið gjørdist tey fyrstu tíggju ískoytini til stjórnarskipanina, nevnd "Bill of Rights", og komu hesi í gildi 15. desember í 1791. Besta próvførslan fyri teirri amerikonsku stjórnarskipanini er savnað í "The Federalist Papers", ið var ein røð av greinum, sum vóru prentaðar í bløðum í New York frá oktober 1787. Greinarnar vórðu skrivaðar undir dulnevninum Publius. Høvundarnir vóru Alexander Hamilton, James Madison og John Jay, sum høvdu havt stóra ávirkan í stjórnarskipanarsmíðinum og vóru ídnir talsmenn fyri teirri nýggju stjórnarskipanini. "The Federalist Papers" vísir ikki bara, hvussu stjórnarskipanarsmiðirnir fataðu skipanina, tá ið teir skrivaðu hana, men eisini hvussu fólkið í USA fataði nýggju grundleggjandi lógina, tá ið tey góðkendu hana.
Ávirkan av teirri amerikonsku stjórnarskipaniniEdit
Teir amerikonsku stjórnarskipanarsmiðirnir evnaðu til eina skipan, sum var eitt gjøgnumbrot í áhaldandi stríðnum fyri frælsi. Tann amerikanska stjórnarskipanin hevur havt stóra ávirkan á sera nógvar stjórnarskipanir kring heimin. Eyðsæð er, at einki land merkti avleiðingarnar av kollveltingini so beinleiðis sum Frakland gjørdi. Nógvir heryvirmenn tæntu í USA um tað mundið og fingu íblástur frá hertænastuni. Nevnast kann tann ungi Marquis de Lafayette, vinur Washingtons, sum, eftir at hava stríðst í USA, kom heim til Fraklands við einum ynski um frælsi og eini republikanskari sannføring. Hann var ein av teimum, ið stríddist fyri frælsi og javnrættindum í Fraklandi. Í 1789 varð Mannarættindayvirlýsingin samtykt í Fraklandi, og staðfesti hon politisk og borgarlig rættindi. Í september í 1791 fekk Frakland, eftir eina ógvusliga kollvelting, sína egnu stjórnarskipan, sum m.a. avmarkaði valdið hjá kongi. Thomas Jefferson rættaði eina kladdu av fronsku Mannarættindayvirlýsingini frá 1789, sum verður mett at vera eitt av teimum týdningamiklastu mannarættindaskjølum, sum eru skrivað. Hetta er bert eitt av fleiri dømum um ta amerikonsku ávirkanina á franska stjórnarskipanarsmíðið.
Tann amerikanska stjórnarskipanin gav ikki bara íblástur til onnur lond um tað mundið, tá ið skipanin varð sett á stovn. Í meira enn tvær øldir hevur tann amerikanksa stjórnarskipanin ávirkað og givið íblástur til stjórnarskipanir í óteljandi londum [2].
Hygg eisini atEdit
- USA.
KeldurEdit
- ↑ Becker, Carl Lotus. The Declaration of Independence: A Study in the History of Political Ideas Harcourt, Brace, 1922.
- ↑ http://books.google.com/books?ie=UTF-8&hl=en&id=0QghsDsSCB4C&pg=PA45&lpg=PA45&dq=jefferson&prev=http://books.google.com/books%3Fq%3Djefferson%2Bindependence%2Blatin%2Bamerica&sig=v0afdyhrNgB42XLqhBEB9IQhCDU#v=onepage&q=jefferson&f=false


text:
Hábeð geva garðinum nógvar møguleikar
Hábeð skapa nógvar møguleikar í garðinum, og kunnu samstundis vera loysnin til nógvar trupulleikar. Hábeð eru frálík til at deila garðin upp í partar, skapa góð gróðralíkindi til grønmeti og blómur, og geva garðinum eina einfalda og ruddiliga útsjónd.
Her hava vit savnað nøkur dømi til íblástur um, hvussu tú kanst nýta hábeð í garðinum.
Hábeð eru meira og meira eftirspurd
Við hábeðum er garðurin lættur at halda. Hann sær heilt einfalt snøggur og ruddiligur út! Hábeð lyfta planturnar upp, so tær taka seg út á bestan hátt. Hendan sama hæddin er eisini ein avbjóðing fyri ókrút, og tí kanst tú heldur nýta tíðina til at njóta havan, enn at lúka. Fyrimunirnir við hábeði eru nógvir!
Hábeð sum nátúrligir rúmdeilarar í garðinum
Verður garðurin eisini brúktur sum leikvøllur hjá børnum, eru hábeð ein góð verja móti bóltspæli. Tá blómur og plantur annars koma upp í hæddina, fáa tær frið. Hábeð eru nátúrligir rúmdeilarar í garðinum, tú kanst eitt nú seta tey millum terassuna og grasplenuna. Soleiðis hjálpa tey eitt nú børnum at skilja, hvar í garðinum vit spæla og hvar vit slappa av og eta.
Hábeð skulu standa soleiðis, at tey fáa nógva sól og gjarna á einum opnum stað. Minst til at vatna væl, tá turt er.


text:
Hátíðarhald var á Ellisheiminum í gjár seinnapartin, nú Dorrit Nolsøe hevur starvast á stovninum í hálva øld.
- Tað er ikki so langtsíðan, at eg eg hevði ta æru at handa Dorrit “dronningens fortjenstmedalje” fyri trúgva tænastu, segði Heðin Mortensen, borgarstjóri m.a. í stuttari røðu fyri Dorrit.
- Dorrit Nolsøe byrjaði at arbeiða sum “genta” á Ellisheiminum tann 1. August í 1971. Tá í tíðini var eisini vanligt at „genturnar“ búðu/ høvdu kamar á Ellisheiminum, so var eisini hjá Dorrit , og hon hevði kamar og búði her til 1978. So mann kann róliga siga, at tað at arbeiða á Ellisheiminum samtvinnaði bæði arbeiðs- og privatlív.
- Tá Dorrit fekk fortjenstmedaljuna frá drottningini var sagt, at tað mátti sigast at verða eitt fólk sum er gjørt av einari heilt serligari stoyping, sum megnar at starvast so leingi við skiftandi leiðarum og teimum mongu umskiftum og broytingum, sum eru hend øll hesi árini.
- Men øll, sum kenna hana, vóru samd um, at júst eini sovorðnari stoyping er Dorrit gjørd av. Hon er ótrúliga arbeiðssom, og pliktuppfyllandi, hon er alla tíðina í sving, um tað er í røktini, við at fáa arbeiðslistan at ganga upp, við vaskispannini, at hugna um ella at práta við húsfólk, avvarðandi og starvsfólk.
- Dorrit er eitt álitisfólk í øllum viðurskiftum, hon er 100% loyal bæði í mun til Ellisheimið sum stovn og teimum, sum búleikast her,- leiðslu, húsfólkum og starvsfólkum. Tó er hon er sera lítillátin, og ger ongantíð nakað hóvasták burturúr sær sjálvum og teirri stóru arbeiðsorku, hon hevur lagt eftir seg á Ellisheiminum í hesi nú 50 árini.
- Dorrit hevur gjøgnum árini viðvirkað til at uppbyggja, menna og fasthalda tær góðu traditiónir og ta mentan, sum eyðkennir lívið og virksemið á Ellisheiminum – hon hevur í mangar mátar verið tann, sum hevur bundið Ellisheimið saman og ger tað til ein heilan og góðan stovn bæði fyri húsfólk og starvsfólk.
Víðari segði borgarstjórin, at tað er hóast alt eisini eitt lív uttanfyri Ellisheimið. Her er tað fyrst og fremst heimið, maður, børn og ommubørn sum njóta gott av Dorrit.
Uttanfyri heimið eru áhugamálini at fylgja við ítrótti, – serliga er tað fótbóltur og HB sum hevur áhuga og annars tónleikur.
- Gud havi lov, so rýmir tú ikki enn, so hetta er ikki ein fráfaringarveitsla. Eg hoyri at tú hevur lovað at verða her í ár og næsta ár..... í minsta lagi, og tað fegnast vit øll um, segði borgarstjórin.
- Eg fari at takka tær fyri drúgva tænastu og ynskja tær hjartaliga tillukku við starvsdegnum og alt tað besta, segði Heðin Mortensen, borgarstjóri, áðrenn hann handaði blómur og gávur frá Tòrshavnar kommunu.
Um tú veitst okkurt, sum VP ikki veit - skriva so til vp@vp.fo


text:
Ongar vørur
Vøruútbering: Vit senda vørur út runt um í Føroyum eins og uttanlands. Sendingarkostnaður verður lagdur afturat keypsprísinum. Útberingartíð í Føroyum er vanliga 3-4 arbeiðsdagar. Útberingartíð uttanlands kann vera skiftandi frá 7 til 14 arbeiðsdagar.
Iðranarrættur og aftursendingarrættur: Angrar tú keypið, ber til at senda vøruna aftur innan 14 dagar, og hereftir hevur tú 14 dagar til aftursending av vøruni. Vøran skal vera í sama standi, sum tá henda varð keypt.
Ein vøra verður mett sum 'brúkt,' um henda er brúkt út yvir tað, sum ber til við at royna vøruna í handlum okkara.
Um vøran er brúkt, skal ein nágreinilig meting gerast av, hvat brúkta vøran kann seljast víðari fyri. Um vøran í hesum høpi er minkað í virðið, hevur brúkarin ikki rætt til at senda hesa aftur.
Fylgir upprunalig kvittan við eini møguligari aftursending, kann brúkarin fáa peningin endurgoldnan ella fáa ein áognarseðil.
Til ber at senda pakkan aftur ella at venda sær til handlar okkara á Toftum ella í SMS, Tórshavn. Vinarliga send um somu tíð eitt teldubræv til kundatænastu okkara á navia@navia.fo ella ring á +298 44 92 82.
Um ein brúkari gagnnýtir sín iðranarrætt innan 14 dagar, verður fulla upphæddin afturgoldin, íroknað sendingarkostnað v.m. frá Navia.
Í sambandi við eina møguliga aftursending av eini vøru skal brúkarin sjálv/ur rinda fyri aftursendingarkostnað til Navia.
Persónligar upplýsingar: Tá ið tú keypir eina vøru, skalt tú stovna eina brúkarakontu, har tú upplýsir navn, bústað, teldupost, tlf.nr. og aðrar viðkomandi upplýsingar. Tínar upplýsingar verða goymdar til framtíðarkeyp, tá einans verður neyðugt við telduposti og loyniorði.
Um tú ikki ynskir at hava eina brúkarakontu ella at móttaka tilboð frá Navia umvegis teldupost, vinarliga send ein teldupost um hetta til navia@navia.fo, og verður konta tín síðani slettað av kundaskipanini.
Mist bindingarmynstur: Um tú missur eitt keypt bindingarmynstur á telduni, ber ikki til at gera krav upp á eitt nýtt. Um mynstrið ikki sæst á telduni, verður tú vinarliga biðin um at seta teg í sambandi við: navia@navia.fo
Feilur í bindingarmynstrinum: Um feilur er í bindingarmynstrinum, so sum viðv. nøgd av tógvi, ert tú vælkomin at seta teg í samband við Navia. Endurgjald fæst ikki í hesum høpi, men vit hjálpa fegin við at finna loysnina.
Gávukort: Keypir tú gávukort á heimasíðuni, skal virði setast á gávukortið eins og navn og teldupostur hjá móttakara útfyllast. Gávukortið verður síðani sent umvegis teldupost. Móttakarin fær ein teldupost við einum boðum um gávukortið eins og eina avsláttarkotu, sum kann nýtast við at keypa á heimasíðuni. Gávukort eru galdandi í eitt ár.
Endurgjaldskrav: Keypilógin er viðkomandi í sambandi við feil ella mangul í vøruni. Hevur tú sum brúkari goldið fyri vørur, hevur tú í tráð við Keypilógina 24 mánaðar endurgjaldskrav til allar vørur.
Hetta merkir, at tú kanst antin fáa vøruna umvælda, umbýtta, fáa peningin aftur ella avsláttur í prísinum alt eftir ávísu støðuni, ið talan er um. Endurgjaldskravið skal tó um somu tíð vera rættvístgjørt og vísa á, at møguligur feilur ella mangul ikki er íkomin orsakað av skeivum brúki av vøruni ella øðrum skaðaelvandi atburði, ið kann metast sum atvold til møguligan feil ella mangul í vøruni.
Viðv. vørum við avmarkaðari livitíð er endurgjaldskravið somuleiðis avmarkað til haldgóðskutíðarskeiðið, ið vanliga ger seg galdandi viðv. ávísu vøruni.
Finnur tú ein feil ella mangul í keyptari vøru, skalt tú sum brúkari skjótast gjørligt og innanfyri rímiligt tíðarskeið, seta teg í samband við Navia og greiða frá, hvørjum feilur ella mangul er í. Um tú setur fram endurgjaldskrav innan tveir mánaðar eftir, at feilur ella mangul er funnin, verður endurgjaldskravið altíð roknað sum rættstundis.
Endurgjaldskrav kann gerast við at seta teg í samband við kundatænastu okkara ella við at venda tær til ein av handlum okkara. Er feilur ella mangul í vøruni, roynir Navia altíð at umvæla vøruna ella at býta vøruna um, um hetta ikki ber ov høgan kostnað við sær fyri Navia.
Er endurgjaldskravið rættvístgjørt, rindar Navia eisini fyri rímiligan aftursendingarkostnað. Vøran skal altíð sendast aftur í ráðiligari innpakking, og minst til at fáa kvittan fyri aftursending, so vit kunnu rinda endurgjald fyri tín aftursendingarkostnað.
Gjalding: Tú kanst bert rindað við gjaldskorti, har tú innskrivar tínar kortupplýsingar. Vit viðgera upplýsingarnar í trúnaði og veita vissu fyri 100% trygd. Til ber at rinda við fylgjandi gjaldskortum:
- Visa
- Dankort
- Visa - Dankort
- MasterCard
- Visa Electron
Tá rindað verður, skalt tú útfylla fylgjandi: nr. á gjaldskortinum, lokadag og eftirlitstølini á baksíðuni av gjaldskortinum. Tá ið tú trýstir á "Góðkenn," verður peningurin tikin av kontu tíni, og tú fært eina rokning sendandi á telduposti.
Við vón um, at tú hevur havt gleði av okkara vørum og tænastum. Vit takka fyri keypið.


text:
Tavan varð sett á stovn í 1994. Um hetta mundi var Føroyar í kreppu. Fiskurin, ið er grundarlagið undir føroyska búskapinum, bleiv burtur. Hetta førdi við sær, at fleiri fiskavirkir fóru av knóranum, og fólk í hópatali gjørdust arbeiðsleys. Við tí fyri eyga, at skapa virksemi í bygdini, varð Tavan sett á stovn. Farið varð undir at virka gulllaksafars – ein rávøra, ið ikki varð virkað til matna í Føroyum áður. Fyrstu árini bleiv virkisbygningurin hjá fyrrverandi flakavirkinum Frost í Leirvík leigaður til endamálið, og longu í 1997 blivu somu bygningarnir keyptir. Virksemi hjá Tavuni er enn á sama stað.
Frá fyrsta degi bleiv góðska sett sum grundarstein fyri virkseminum hjá Tavuni, og hetta førdi við sær, at eftirspurningurin eftir gulllaksafarsinum hjá Tavuni vaks skjótt. Eftir fáum árum var Tavan stórsti altjóða veitari av gulllaksafarsi. Millum føroyingar verður fyritøkan tískil kallað Gulllaksavirkið Tavan.
Gulllaksavertíðin er avmarkað, og tískil varð farið undir at virka botnfisk, samstundis sum arbeitt hevur støðugt verið við at menna nýggjar framleiðslur. Í dag fevnir virksemi í Tavuni somuleiðis um fiskasløg sum makrelur, sild og brisling.


text:
Vil fyrst takka fyri møguleikan at vera við, og vegna Ítróttasamband Føroya vil eg fegin ynskja tykkum í Havnar Fimkeikafelag hjartaliga tillukku við teimum 100 árunum, felagið nú hevur á baki.
100 ár er long tíð, men í fimleiki eru hetta dýrabærar løtur, góðar upplivingar og sterk felagskensla fyri nógv menniskju.
Havnar Fimleikafelag hevur, uttan at ivast, verið snúningspunktið fyri nógvar familjur her í Havnini ígjøgnum hesi ár, og er tað enn.
Og munnu fleiri við gleði minnast aftur á dýrabærar løtur og góðar upplivingar, ið eru knýttar av sterkari felagskenslu, ja vinabond knýtt fyri lívi.
Havnar Fimleikafelag hevur eisini havt sín týdning fyri ítróttin sum heild.
Hugsa vit um rørslu í fimleiki, er fimleikur við síni javnvág tað góða grundarlagið undir allari rørslu og øllum ítrótti.
Tá vit í dag tosa nógv um rørslu og heilsu og kenna týdningin av góðari rørslu, ja so eiga tit, sum umboða fimleikin, tykkara góða leiklut.
Tit í Havnar Fimleikafelag í dag, og tey, ið undan hava gingið, eiga stóra tøkk fyri tykkara áhaldandi arbeiði og góða vilja fimleikinum til frama og allari ítrótt at gagni.
Vil so fegin eisini heilsa tykkum, at tann mátin, ið tit møta og taka ímóti limum í felagnum, um vit so koma við børnum okkara, ella vit koma sjálvi, ja so kenna vit okkum væl og verða møtt við gleði og yvirskoti. Hetta hevur alstóran týdning fyri trivnaðin og menningina hjá hvørjum einstøkum eins og felagskapinum og ger, at tit eiga góðar evnaríkar fimleikarar, ið vaksa til í felagnum.
Kenslan hjá okkum sum foreldur, tá vit bíða uttanfyri í trappuni, ella onkur gongur sær ein túr, meðan børnini venja ,er av tí slagi, ið styrkir felagskapin.
Og tá vit saman møtast til árligu framsýningarnar, ja tá kemur sterka felagskenslan rættiliga í hæddina.
Tykkara eldhugi og gleði, saman við tykkara vitan um fimleik og høgum málsetningum, er tað, ið ger at tilgongdin er vaksandi og afturvendandi.
Tykkara mentan er tykkara styrki, og tann mentan, ið her ræður er avgerandi fyri, hvat úrslitið verður.
Einki at ivast í, at uppgávan er stór og avbjóðingarnar nógvar.
Enn einaferð hjartaliga tillukku og góða eydnu í framtíðini.
Vil síðani vegna Ítrottasamband Føroya handa umboði fyri Havnar Fimleikafelag eina heilsan, vónandi kann tað verða við til at gera mun.
Takk fyri
Katrin Joensen, nevndarlimur í ÍSF


text:
Manslandsliðið úttikið
Nú er greitt hvussu A-landsliðið við monnum verður mannað til EM-undankappingardystirnar móti Ukraina í apríl.
Hópurin varð kunngjørdur á tíðindafundi í høvuðssætinum hjá BankNordik fyri løtu síðan.
Manslandsliðið skal spæla móti Ukraina í Kiev 10. apríl og aftur móti Ukraina í Keypmannahavn 13. apríl.
Landsliðsvenjararnir, Sonni Larsen og Jeppe Borch, hava úttikið 16 leikarar til uppgávurnar.
Ukraina hevur eins og Føroyar spælt tveir dystir í EM-undankappingini. Teir taptu 24-30 móti Danmark og vunnu 29-24 á Montenegro. Føroyar spældu javnleik móti Montenegro og taptu 17-36 móti donsku heimsmeistarunum.
Føroyar og Ukraina hittust í HM-undankappingini í januar í 2018. Tá vann Ukraina við átta málum.
A-LANDSLIÐIÐ
Málverji
Niklas Simonsen, TMT Tønder
Nicholas Satchwell, Neistin
Vinstri vongur
Rói Berg Hansen, FIF
Vinstri bakkur
Hans Eli Sigurbjørnsson, KÍF
Peter Krogh, H71
Spæliskipari
Jónas G. Djurhuus, Viking Stavanger
Tróndur Kragesteen, Neistin
Strika
Rókur Akralíð, HII
Helgi H. Hoydal, Viking Stavanger
Rógvi Dal Christiansen, Kyndil
Høgri bakkur
Áki Egilsnes, KA Akureyri
Kjartan Johansen, Viking Stavanger
Høgri Vongur
Allan Norðberg, KA Akureyri
Nicklas Selvig, Stavanger IF
Verja
Eirikur Simonsen, FFI
Brandur Halgirsson, H71
Kelda: HSF


text:
Byggifrøðingar á Glasi26. januar 2018
Hósdagin 25. januar var prógvhandan á Glasi í sambandi við, at Jan Gaard, Rógvi S. Holm og Hallur Djurhuus eru blivnir byggifrøðingar. Útbúgvingin er eitt samstarv millum Glasir og VIA í Horsens.
Í løtuni ber til, at taka útbúgvingina Byggitøkni á Glasi, hon tekur 2 ár. Útbúgvingin gevur, aftaná 1½ ár, atgongd til byggifrøði útbúgvingina í Horsens, sum síðani kann takast uppá tvey ár.
Hetta verður gjørt sambært avtalu millum stovnarnar. Avtalan ber eisini við sær, at starvsvenjingin og høvuðsuppgávan kunnu avgreiðast í Føroyum, soleiðis, at tey lesandi bert skulu av landinum í eitt ár.
Teir tríggir, Jan Gaard, Rógvi S. Holm og Hallur Djurhuus eru teir seinastu higartil, sum hava nýtt hendan møguleikan og eru nú lidnir sum byggifrøðingar. Sum skilst eru fleiri ávegis.
Vit ynskja teimum trimum hjartaliga tillukku við prógvunum.


text:
Fotografi
Fotografiin speglar okkara samtíð, fortíð og framtíð á ein hátt sum eingin annar miðil ger. Hvussu vit skilja og minnast tað, ið undanfarið er, og hvussu vit sjálv fara at verða fatað av tíðini eftir okkum.
Ongantíð hava fólk fotograferað so nógv sum í dag. Ein kollveltandi broyting er hend innan hesa sergrein, soleiðis at hon nú er lætt atkomulig hjá øllum. Hetta ger, at hon bæði er við til at staðfesta, men eisini skeikla okkara veruleika.
Uttan mun til hvørjum tóli myndin er tikin við, ella hvørjum palli hon er víst á, so er tað ein veruleiki, at fotografiin broytir okkara fatan av tí, ið hendir rundan um okkum. Sum listagrein og miðil hevur fotografiin havt stóra ávirkan bæði á heimssøguna og einstaklingin, og hon er viðurkend fyri at hava alstóran týdning – bæði samfelagsligan og persónliga í lýsingahøpi, og seinstu árini eisini sum listagrein.


text:
Amplexa Genetics A/S
Tolderlundsvej 3B, 2
DK-5000 Odense C
Danmark
Tel.: +45 6611 6628
Avgreiðslutíðir: Mán-Frí: 9:00-15:00
CVR nr. 2942 8441
Teldupostur: info@amplexa.com
Banki: Danske Bank
SWIFT: DABADKKK
Gjald í DKK:
Skrás. nr.: 3596 Konta: 3600 3362 2373 43
IBAN: DK1230 00 3362 2373 43
Gjald í EURO:
Skrás. nr.: 3596 Konta: 3600 085 980
IBAN: DK4030 00 3600 085 980
ENCEFALOPATI – PEBAT – er grundað á broytingar í TBCD-íleguni
Eitt ílegu-úrbregði fyri TBCD er skrásett í Føroyum. Sjúkuúrbregðið, sum verður kannað, er c.3099C>G (p.Asn1033Lys)
PEBAT (Encephalopathy, Progressive, Early-onset, with Brain atrophy and Thin corpus callosum) er ein heilasjúka, ið fer skjótt framá. Heilin minkar og longu tíðliga í lívinum hjá PEBAT-sjúklingum, sæst klænur heilabjálki. Arvagongdin fyri PEBAT er víkjandi.
Víkjandi arvagongd
Fyri ílegur, sum eru víkjandi, er tað soleiðis, at sjúkan ella sjúkutekin koma ikki til sjóndar uttan at bæði eintøkini av íleguni eru broytt – bæði tað frá mammuni og tað frá pápanum. Tað vil siga, at fólk kunnu býtast í tríggjar bólkar, alt eftir hvørja støðu av íleguni ein hevur fingið frá foreldrunum:
Ikki berarar (WT): Hesi hava tvey vanlig eintøk av íleguni á báðum arvastrongjunum. (Støðan hjá barninum ytst til vinstru í tekningini niðanfyri)
Berarar: Hesi hava fingið eina av teim sjúkuberandi ílegunum antin frá mammuni ella pápanum. (Støðan hjá teimum báðum børnunum í miðjuni í tekningini niðanfyri)
Sjúk: Hesi hava tvey sjúkuberandi eintøk av íleguni, eitt á hvørjum arvastrongi. (Støðan hjá barninum ytst til høgru í tekningini niðanfyri)
Sum tað sæst á myndini, so eru sannlíkindini hjá einum pari, har bæði foreldrini eru berarar, at 1/4 (25%) av børnunum verða ”ikki berarar”; 2/4 (50%) verða berarar; og 1/4 (25%) verða dupult berarar og sostatt sjúk.
Hvørji eru tekinini um PEBAT?
PEBAT verður sum heild uppdagað stutt eftir føðing – í pinkubarnaaldri. Psykomotorisk eru PEBAT-sjúk illa fyri, tey bera álvarsligt menningartarn, duga illa ella als ikki at tosa og hava epilepsi. Meginparturin av teimum PEBAT-sjúku læra ikki at ganga – antin tí vøddarnir eru ov veikir ella tí tey eru spastisk.
PEBAT er sjúka, ið versnar sum tíðin gongur.
Berarar av TBCD-broytingini hava ongi árin.
Kann sjúkan lekjast?
Sjúkan kann ikki lekjast og viðger er bert symptomatisk.
Amplexa Genetics A/S
Tolderlundsvej 3B, 2
DK-5000 Odense C,
Denmark
Tel. +45 66 11 66 28
Opening hours: Mon-Fri: 9:00-15:00
CVR nr. 29428441
info@amplexa.com
Bank Name: Danske Bank
SWIFT: DABADKKK
For payment in DKK:
Reg. nr.: 3596
Account nr.: 36003362237343
IBAN: DK1230003362237343
For payment in EURO:
Reg. nr.: 3596
Account nr.: 3600085980
IBAN: DK4030003600085980


text:
Úrslit FM vaksin 2010 sunnudagur
Myndir, sum Bjørg Svabo hevur tikið, eru at finna á heimasíðuni hjá Hvirluni og leinkjan er her.
Rógvi Højgaard vann spjótkast hjá monnum við 55,78 metrum í sínum fyrsta kasti
Bjørk Herup Olsen royndi seg í 3.000m forðarenning og setti føroyskt met við 11.28,38 min.
Øssur Debes Eiriksfoss vann spennandi hæddarlopskappingina við 1.74 m
Rúni Seloy, sum royndi seg í 3.000 forðarenning fyri fyrstu ferð, vann við 10.42,14 min.
Randi Kúrberg vann kúlustoyt hjá kvinnum við 7,60m
Rói Holgarsson (448) vann tryggan sigur á 200m við 23,83 sekundum
Guttorm Sørensen vann 1.500m við 4.39,43 min.


text:
Evstu ábyrgd fyri Bú- og Heimatænastuna í Suðuroy hevur eitt stýrið, sum er mannað við 9 limum. Borgarstjórarnir í Suðuroynni eru fastir limir, og harumframt verða vald eitt umboð afturat frá Vágs Býráð og eitt frá Tvøroyrar Býráð.
Stýrið hevur skipað seg við Mikkjal Sørensen, borgarstjóra í Porkeris kommunu, sum formanni, og Jóannes Lisberg, borgarstjóra í Fámjins kommunu, sum næst-formaður
Í stýrinum sita:
Mikkjal Sørensen, formaður
Jóanis Lisberg, næst-formaður
Eyðbjørn Thomsen, borgarstjóri í Sumbiar kommunu
Dennis Holm, borgarstjóri í Vágs kommunu
Eydis Kjærbo, varaborgarstjóri í Vágs kommunu
Jónsvein Hovgaard, borgarstjóri í Hovs kommunu
Kristin Michelsen, borgarstjóri í Tvøroyrar kommunu
Súsanna Bertholdsen, býráðslimur í Tvøroyrar kommunu
Janus Thomsen, borgarstjóri í Hvalbiar kommunu


text:
2. fl. á námsferð í Reykjavík
- Detaljer
-
Í viku 39 var 2. TIF á námsferð í Reykjavík.
Á fyrsta degnum skipaðu næmingarnir fyri einum gongutúri í býnum. Leiðin gekk fram við Hallgrímskirkjuni, eftir ælabogagøtuni oman í býin, og endaði í tjóðleikhúsinum Hørpuni.
Morgunin eftir var farið til Grindavíkar, har ið vitjað var á Fiskitækniskóla Islands, har ið vit fingu frágreiðing um søgu skúlans og eisini um jarðfrøði Íslands, sum í hesum ári hevur verið serið viðkomandi. Eitt nýtt eldgos hevur tikið seg upp, bert 9 km frá Grindavík! Tey hava merkt jarðskjálvtar í alt vár, og hetta var eisini nakað sum vit merktu fleiri ferðir á ferðini. Vit vitjaðu eisini eitt trolvirkið, sum er partur av skúlanum. Síðani lá leiðin út á Reykjanes, har ið sera nógv gosvirksemi er. Koyrt var framvið tí kenda Bláa lónið.


text: fv. Sunneva Jakobsen, Skála, Rói Wenningsted Arge, Tórshavn, Sólgerð Andreasen, Vestmanna, Evald Joensen, Signabø, Silja R. Sørinardóttir, Tórshavn, Oda Maria Johannesen, Skála, Lisabet Andreasen, Tjørnuvík, Rutt Ólavsdóttir Sørensen, Tórshavn, Íðunn Egilstrøð Magnussen, Eiði, Sverri Køtlum, Vestmanna, Tóra Jacobsen, Streymnes, Jens Erik W. Nielsen, Sandavágur, Jógvan Jón Nicolajsen, Kvívík, Tummas í Niðristovu Durhuus, Vestmanna, Ása S. Olsen, Vestmanna, Ári Egilsson, Tórshavn og Vilmund Djurhuus, Argir.


text:
HighasaKite: Føroyingar fáa tað stóra showið
– Vit geva sama show á Summar Festivalinum, sum vit hava givið á teimum stóru europeisku festivalunum, siga tónleikarar í HighasaKite
Norski poppbólkurin HighasaKite stormar fram á altjóða pallinum í løtuni, og tey kunnu gerast tað næsta stóra í alheims poppi.
Í summar hava tey spælt á stóru festivalunum í Roskilde, Glastonbury og aðrastaðni, og í heyst skulu tey á konsertferð í USA.
Í kvøld spælir HighasaKite á Vágsbøi, og tey ætla at geva føroyingum tað stóra showið.
– Vit geva sama show á Summar Festivalinum, sum vit hava givið á teimum stóru europeisku festivalunum, siga tónleikarar í HighasaKite
Her ber til at síggja samrøðu, sum reportarin hjá Summar Festivalinum, Sirið Ingemarsdóttir, hevði við tónleikarar í HighasaKite í dag:


text:
Í morgun hevur verið ein skottilburður á einum lærdum háskúla í russiska býnum Perm.
Sambært kanningarfólki eru átta fólk deyð, meðan fleiri eru særd. Tað skrivar tíðindastovan Reuters.
Russiska tíðindastovan Tass skrivar, at illgerðarmaðurin er ein lesandi á skúlanum.
– Tey hava eyðmerkt tann mistonkta. Hann er afturhildin og kunning um hann verður savnað í løtuni, sigur Svetlana Petrenko, talsfólk, sambært Tass.
Petrenko stendur á odda fyri kanningarnevnd, sum kannar brotsgerðir í landinum.
Hon leggur afturat, at illgerðarmaðurin er særdur undir handtøkuni.
Sjónbandsmyndir, sum florera á sosialum miðlum, vísa persónar, sum loypa út úr vindeygum og flýggja frá bygninginum.
/ritzau/
##med2##


text:
Alvi Hjelm royndi seg í morgun í 200 metra blandaðari svimjing, á Trofeu CN Sabadell, og gekk tað sera væl. Tíðin 2:10.15 er besta ‘morguntíð’ hjá honum í longri tíð, og var hartil næstbesta tíð av teimum 29 luttakandi í morgun, soleiðis at hann er víðari til A-finaluna, seinnapartin.
Óli Mortensen hevði frí í morgun, tí at hann er beinleiðis víðari til besta riðil í 1500 frí, eisini seinnapartin, við næstbestu tíð av øllum.
Sambært tíðarætlanini er finalan hjá Alva kl 17:25, og tann hjá Óla kl 17:33, katalonska tíð. Katalonsk tíð er sum donsk tíð, ein tíma frammanfyri føroysk. Úrslit frá stevnuni koma leypandi her.


text:
FC Suðuroy spældi tíðliga seinnapartin ímóti EB/Streymi á útivølli á Eiði. Dysturin endaði við javnleiki 1-1.
Heri Kjærbo legði FC Suðuroy á odda 1-0 tíðliga í fyrra hálvleiki við beinleiðis frísparki.
FC Suðuroy hevði ígjøgnum dystin fleiri stórar møguleikar at økja um leiðsluna, men í staðin var tað EB/Streymur, sum við brotssparki í yvirtíðini, fekk javnað til 1-1.
Fyri FC Suðuroy var tað týdningarmikið at fáa í øllum førum 1 stig ímóti EB/Streymi í dag, tí FC Suðuroy og EB/Streymur stríðast um 2. plássið í 2. deild, sum tryggjar uppflyting í 1. deild.
Støðan í oddinum í 2. deild er hendan, nú 2 umfør eru eftir at spæla.
Nr. 1. Skála við 40 stigum (15 dystir)
Nr. 2. FC Suðuroy 37 stig (16 dystir)
Nr. 3 EB/Streymur 34 stig (16 dystir)
Í løtuni liggur Skála fremst og til uppflyting í 1. deild, men um so er, at Skála flytur niður úr Betri-deildini í 1. deild, so flytur Skála ikki upp úr 2. deild.
Støðan hjá FC Suðuroy er nú tann, at FC Suðuroy kann avgera egna lagnu. Við 4 stigum í teimum báðum seinastu dystunum, hevur FC Suðuroy tryggjað sær uppflyting í 1. deild.
Næsta leygardag, 24. okt., spælir FC Suðuroy ímóti Víkingi á heimavølli, og leygardagin 31. okt. skal FC Suðuroy spæla ímóti Undrið FF á útivølli í Hoyvík.
Myndina tók Heidi Eyðunsdóttir Kjærbo.


text:
Kunning og samskifti verður í stóran mun undirmett í Føroyum. Tá tað brýtur um bæði borð hjá eini fyritøku, stovni ella einstaklingini, er av alstórum týdningini at fáa sín boðskap út á greiðan og einfaldan hátt. At fáa sett punktum, har umdømið stendur fyri hóttafalli. Á hesi síðuni kanst tú klikkja teg víðari inn og lesa, hvussu eg kann ráðgeva og hjálpa tær við kunningar- og samskiftisspurningum.
Við nógvum ára royndum innan fjølmiðla-, kunningar- og samskiftisøkið kann eg bjóða holla ráðgeving og loysa ítøkiligar uppgávur fyri bæði stovnar, fyritøkur og einstaklingar. Sum stovnur, fyritøka ella einstakur persónur eru nógvir fyrimunir við at verða sæddur og sjónligur. Fyri eina fyritøku snýr tað seg um inntøkur og sølu, fyri ein stovn um at vísa á sítt virkisøki og sínar uppgávur, og fyri einstaklingar - til dømis ein politikara - at vera sjónligur. Ikki minst er rætt samskifti eisini týdningarmikið, tá tað rekur ímóti, og ein shittstormur er um at taka seg upp. Í slíkum førum ræður um at fáa tamarhald á støðuni og seta punktum við at fara út og greiða frá støðuni, sum hon er og verður sædd innanifrá.
Kári Mikkelsen Journalistur & samskiftisráðgevi
Tænastur
Tað er ikki nøkur sjálvfylgja á hvønn hátt, ein samskiftir. Týdningarmikið er at vera greiður og eintýðugur í sínum boðskapi. Tað vil siga at hava ein greiðan vinkul á boðskapinum, sum flest øll skilja ella kunnu fyrihalda seg til.Vís allar tænastur


text:
Bókin er um fyrstu niðursetufólkini á Oyrarbakka. Søgan hjá hesari lítlu bygdini er livandi og hendingarík. Fólk komu ymsastaðni frá og kundu keypa sær eina trøð at velta og byggja sær hús á. Tað var gott at búgva á Oyrarbakka, og hóast nógv merktu til lívsins hørðu avbjóðingar, hildu tey á at arbeiða fyri sær og sínum.
Í bókini eru nógvar søgur frá avvarandi, eitt nú, tá ið Nólsoyggin, Verdandi, Njarðlingur og ein grindabátur við tveimum ungum dreingjum forlistu. Eisini raktu tuberklar fleiri familjur, og krígstíðin hevði sína ávirkan. Vit hoyra um sjólívið og tað megnar arbeiði, sum kvinnurnar gjørdu, bæði úti og heima. Umframt hetta, verður sagt frá arbeiði, vegagerð, fyrstu bilunum og samferðslu á sjógvi og landi.
Hetta var eitt virkið fólk, sum frá at seta spakan íog velta upp úr nýggjum, uttan nútímans hentleikar, arbeiddi seg upp til eitt nútíðar samfelag. Við áræði og treysti, løgdu tey lunnar undir eitt gott og liviligt stað.


text:
Sprotin
Orðabøkur, bøkur, týðing og málskeið
Sprotin bleiv stovnaður í nítiárunum. Hóast farið varð varliga undir forlagið hevur Sprotin seinastu 10 árini veruliga spent bogan og givið stórt íkast til føroysku mentanina.
Fyrsta stig á leiðini ímóti dreyminum var tikið í 2005 tá ið fyrsta teldutøka útgávan av Sprotanum gjørdist tøk. Í 2013 kom sagnorðið "at sprota" og í 2015 fór eitt heilt ættarlið av ungum føroyingum í verkfall fyri at sleppa at sprota ókeypis.
Fyrsta stig á leiðini ímóti dreyminum var tikið í 2005 tá ið fyrsta teldutøka útgávan av Sprotanum gjørdist tøk. Í 2013 kom sagnorðið "at sprota" og í 2015 fór eitt heilt ættarlið av ungum føroyingum í verkfall fyri at sleppa at sprota ókeypis.
Services
- Heimasíða
- Nethandil
- Orðabókaskipan
Launched year 2016
Powered by EASE


text:
Fleiri handtøkur í rán- og rúsevnamáli
Fleiri handtøkur og framstillingar í grundlógaravhoyring í rán- og rúsevnamáli.
Føroya Politi hevur handtikið 4 mans, sum eru ávikavist 23, 24, 28 og 46 ára gamlir. Handtøkurnar eru framdar í Føroyum og í Danmark.
Teir verða allir skuldsettir fyri brot á revsilógina viðv. smugling av rúsevnum og viðv. ráni móti einum persóni í Føroyum.
Teir verða allir framstillaðir í grundlógaravhoyring í Føroya Rætti fríggjadagin hin 22. januar 2021 kl. 13:15.
Við atliti til avgerð í Føroya Rætti, og víðari kanningararbeiði, ber fyribils ikki til at kunna meira um málið.
Tíðindaskriv frá Politinum


text:
Endabresturin í Betri Vetrarkappingini var leygardagin 17.mars í Runavík. Hetta var áttanda umfari og samstundis var kappingin eisini um, hvør vann FM heiti á 10 km teininum. Eirikur Hansen var fyrstur á mál og gjørdist fyri fyrstu ferð føroyameistari. Hetta var fimta ferðin at Eirikur vann av teimum seks kappingunum, hann hevur luttikið í. Hjartaliga til lukku Eirikur. Næsti maðurin var eisini úr Bragdinum, Peter Jensen, og var hann ein knappan minutt aftan fyri Eirik.
Hjá kvinnunum vann Rebekka Fuglø úr Treystinum og á øðrum og triðja plássinum komu tvær Bragdarkvinnur, Sarah Vallin og Duruta R. á Lofti.
Í bólkunum hjá børnunum og unglingum hava bara dreingir úr Bragdinum verið so trúfastir at møtt til kappingarnar. Allir eru synir hjá rennarum. Hans Erland, sonur Dan K. Thomsen, Rúni, sonur Sam Vang og Nils, sonur Eirik Hansen. Og teir vóru sjálvandi eisini við hesa ferð, har Hans Erland var tann fyrsti á mál.
Dagsins úrslit eru her
Eisini var gjørt upp, hvør vann samlaðu vetrarkappingina, bæði hjá einstaklingum og bólkunum. Bragdið hevur møtt væl upp til kappingarnar og tað ger sjálvandi mun. Eirikur vann samlaðu kappingina í opna bólkinum og hjá kvinnunum vann Ann-Mari av Skarði. Hjá veteranunum vann okkara Hjalmar Sjóvará og Ingun Sørensen úr Treysti. Hjá dreingjunum vann Hans Erland Thomsen, hjá superveteranunum vann Elisabeth Rasmussen, Bragdið og Páll Vesturbú úr Hvirluni. Ultra veteranarnar vann Jóngerð Høgnesen, Bragdið og Jens Weihe, Frælsi.
Endaligu úrslitini eru at síggja á Facebook síðuni hjá FÍF: Frælsur Ítróttur Føroya.
Frágreiðing er inni á renn.fo og vit loyva okkum at leggja leinki her:
http://fif.fo/fif/eirikur-hansen-tok-alt/
http://fif.fo/fif/besti-vetrarrennarin-er-ur-nolsoy/
Myndir frá Jóannes Poulsen eru her
Vit ynskja tykkum øllum hjartaliga til lukku 🙂
Og so lata vit myndirnar tala fyri seg og sum vit síggja, so eru fleiri blá á myndunum.


text:
Hevur tú ikki bílagt tær tíð til koppseting enn?
Sjúkrahúsverkið fer nú at bjóða støkk inn til koppseting, har tú ávís tíðarskeið kanst møta á nærmasta koppsetingarstaði og fáa prikið, uttan at hava bílagt tær tíð frammanundan.
Nýggjar kanningar vísa, at bert í fáum førum verða koppsett fólk smittað við koronu. Í Danmark eru einans 0,08% av teimum koppsettu eftirfylgjandi vorðin smittað við koronu.
Í Føroyum eru áleið 25.000 fólk koppsett higartil, og einans 0,04% eru eftirfylgjandi smittað. Tað er sostatt einans í fáum førum, at fólk eru vorðin smittað aftaná koppseting.
Lars Fodgaard Møller, landslækni, hevur úttalað, at tey, sum eru koppsett fáa eina nógv mildari sjúkugongd enn tey, sum ikki eru koppsett, umframt at tey koppsettu smitta minni.
Støkk inn til koppseting verður hesar tíðir:
Á Landssjúkrahúsinum
Leygardagin 17. juli kl. 16.30-17.30
Mánadagin 19. juli kl. 18.30-19.30
Á Klaksvíkar Sjúkrahúsi
Mánadagin 19. juli kl. 17.00-18.00
Á Suðuroyar Sjúkrahúsi
Mánadagin 19. juli kl. 15.30-16.30
Hevur tú fingið fyrra prikið, er tað ein treyt, at 21 dagar eru farnir, innan tú kanst fáa seinna prikið.
Nokk av koppsetingarevni er í landinum, so umframt støkk inn tíðirnar, verða næstu dagarnar eisini tey koppsett, sum hava tryggjað sær eina tíð frammanundan.


text:
Sild
Sild (latín Clupea harengus) er vanlig víða um í norðara parti av Atlantshavinum. Undir Føroyum eru 3 sildagreinar. Ein grein gýtir um várið, og av henni er nógv til her. Hin greinin gýtir á heysti og sumri. Av henni er ikki nógv til her. Triðja greinin verður nevnd havsildin. Vísindaliga verður hon skipað undir teir 3 sildastovarnar, vit nevna atlantoskandisku stovnarnir. Havsildin gýtir yviri undir Noregi á vári, hon kemur í føroyskt sjóøki bæði at gýta og leita sær eftir føðslu. Sild er úr vatnskorpuni niður á meira enn 200 m. Norðhavssildin stendur stundum heilt niður á 450 m. Er vanliga djúpari um dagin enn um náttina. Sild er uppsjóvarfiskur og virðismikil fiskur.
Sild er langur og smidligur fiskur, hon er væl hægri enn breið. Hon hevur eina lítla ryggfjøður mitt á bakinum, eina lítla gotfjøður, ið situr aftur móti klingruni, smáar búkfjaðrar, ið sita beint aftan fyri fremra enda á ryggfjøðurini. Hon hevur undirbit.
Sild er í Atlantshavinum úr Biskeiavíkini til Grønlands, norður móti Jan Mayen, Svalbarði og eystur móti Novaja Semlja, í Hvítahavinum og Karahavinum. Eisini er hon í Eystarasalti og Norðsjónum. Vestanfyri úr Grønlandi til Suðurcarolina. Hon er eisini undir Íslandi, Føroyum og Noregi.


text:
Banoffe pie
TILFAR
400 g digestive
200 g smør
5 bananir
1 dós av karamelliseraðaði mjólk (dulce de leche)
6 dl róma
Soleiðis gert tú
- Knúsa keksirnar í einum posa og blanda tær saman við smeltaða smørinum.
- Koyr keksablandið í springformin. Trýst keksakantin eitt sindur hægri enn miðjuna.
- Stilla springformin við keksabotninum á køl í ein tíma.
- Rør karamelliseraðu mjólkina saman við einum desilitri av ópískaðum róma og smyr tað omaná keksabotnin.
- Sker bananirnar í skivar og stroy tær omanyvir karamellið.
- Til seinast skal rómin pískast og koyrast omanyvir bananirnar.
- Tak springformin av og borðreið køkuna.


text:
Í døgunum 9 – 11. apríl 2021 hevur Sverri Nielsen luttikið í europameistaraskapinum, sum var í Varese í Norðuritalia. Sverri vann innleiðandi umfarið hósdagin, og kom víðari til semifinaluna leygardagin, har hann endaði á 2. plássi og kundi, sum einasti luttakarin í danska toyminum, luttaka í A-finaluni sunnudagin.
Í finaluni róði Sverri sum ætlað, men kyrra vatnið gav týska kappingarneytanum fyrimunir og gjørdu, at Sverri endaði á 2. plássi.
Hóast Sverri ikke kláraði at varveita vinnaraplássið í EM í singlesculler, er hann vælnøgdur við úrslitið.
Vit ynskja Sverra hjartaliga tillukku við silvur heiðursmerkinum.


text:
Leygardagin 2. februar 2013 klokkan 11.00, skipa Frælsur Ítróttur Føroya og Bragdið fyri FM í crossrenning. Kappingin fer fram í vakra landslagnum í Hoydølum. Runnið verður á stóru vøkru fløtuni og niðan í viðarlundina, tó bert eystarumegin Hvítanesvegin.
Umhvørvisstovan varar av stórum parti av renniteininum, og tey fegnast um, at vakra økið eisini kann nýtast til slík endamál. Hetta er fríøki, sum nógv fólk ganga túrar á, men hesa løtuna renningin er, eru tað rennarar, sum hava fremsta rætt til gøturnar. Tí eiga fólk við barnavogni ella hundi at ansa væl eftir ikki at koma inn á kappingarøkið. Kappingin er liðug klokkan gott 12.
Øðrvísi avbjóðingar í cross-renning.
Kappingin er samstundis 4. umfar av vælumtóktu vetrarkappingini hjá FÍF. Vónin er at nógvir luttakarar vera við, tí cross-renning er ein øðrvísi, spennandi, krevjandi og stuttlig rennigrein. Og sjálvandi kunnu øll vera við!
Rennararnir verða bólkaðir sundur í 9 bólkar:
Dreingir (f. 1997-2001)
Gentur (f. 1997-2001)
Mansunglingar (f. 1992-1996)
Kvinnuunglingar (f. 1992-1996)
Menn opin bólkur (f. – 1996)
Kvinnur opin bólkur (f. – 1996)
Menn veteranar (f. f. 1958-1967)
Kvinnur veteranar (f. – 1967)
Menn superveteranar (f. – 1957)
Dreingir og gentur renna 2 umfør, ella umleið 2,6 km. Øll hini renna 6 umfør, ella smáar 8 km.
FM-heiðursmerki verða til trý tey fremstu í hvørjum bólki. Tilmelding fer fram umvegis heimasíðuna www.renn.fo og skal verða avgreidd innan kl. 21.00 fríggjakvøldið. Kostnaður er 50 kr. fyri vaksin og 20 kr. fyri børn og unglingar. Umklæðing fer fram í umklæðingarrúmunum í studentaskúlanum. Her verða eisini startnummur goldin og avheintað frá kl. 10.00. Um onkur hevur gloymt at melda til á netinum, kann eisini meldast til frá kl. 10-10.30.


text:
Vælkomin til heimasíðuna hjá Susvim.
Søgan um Susvim.
Susvim er svimjifelag í Suðuroynni, ið varð stovnað 6 september 2007. Orðið Susvim er stytting av Suðuroyar Svimjifelag.
Áðrenn nýggja felagið varð stovnað, vóru tvey svimjifeløg í Suðuroynni, tey vóru Tvøroyrar Svimjifelag og Vágs Svimjifelag.
Tey fyrstu árini, fram til Páls Høll læt upp í oktober 2015, fór venjingin fram í 25 metra svimjihyli í Vági og í 12,5 metra svimjihyli á Tvøroyri.
Ídag venur 1. og 2. liðið hjá Susvim bara í Páls Høll, meðan 3,4 og plaskiliðið eru deild í sunnara og norðara helvt, har sunnara helvt venur í Páls Høll og norðara helvt venur í svimjihylinum á Tvøroyri.
Susvim hevur sera góðar venjingar umstøðir síðan Páls Høll læt upp í 2015. Fyrr var neyðugt at fara av landinum fyri at venja í langgeil, men eftir at Páls Høll varð bygd við Føroya fyrsta langhyli, er ikki neyðugt at fara av landinum fyri at venja á langgeil.
Páls Høll liggur á Oyrinum á syðra armi av Vágsfirði.


text:
Fulkubbi (lat. Alle alle L; da. Søkonge) ella Fulkobbi er nakað sum stari til støddar. Hann er svartur omaná við hvítum strikum aftur eftir bakinum og tvørtur um veingirnar, í neðra hvítur. Nevið er stutt og kubbut. Hann eigur í óføra stórum meingi í norðastu kuldalondum, sum Grønlandi, Svalbarði og ikki sørt norðarlaga á Íslandi. Tað er ein lívligur og bragdligur fuglur, kvikur og snúiligur at renna millum urðagrótið, svimur skjótt og ger stór kav.
Her uttan um Føroyar sæst hann um hávetur, stundum í flokki, men mest einstakir. Aftaná stóródnir, tá ið hann einki vinnur til føði, rekur onkur deyður á
land. Teir norðastu Grønlendingarnir taka hann við fleygastong; teimum er hann ein hentur fuglur, bæði til matna og klædna, einki lívir so væl sum plagg, seymað saman av fulkubbaskinni, siga teir.
Úr: Mikkjal á Ryggi: Fuglabókin, Dýralæra II. 1951.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Tíðindi
Tiltak á Landsbókasavninum 24. mars 2019 - V. U. Hammershaimb 1819-2019
2019 er merkisár í føroyskari mentanar- og málsøgu, tí í ár eru liðin 200 ár, síðan V.U. Hammershaimb varð føddur í Sandavági í 1819. Hetta hátíðarhilda vit á Landsbókasavninum við smærri fyrilestrum, framsýning, útgávu av nýggjum frímerki og útgávu av einum tematíðarriti av Frøði um m.a. V. U. Hammershaimb.
Skráin:
Kl. 15.00 - 16.30
- Annika Smith landsbókavørður bjóðar vælkomin
- Høgni Hoydal mentamálaráðharri setur tiltakið
- Kári Sverrison syngur tilfar sum V.U. Hammershaimb hevur innsavnað
- Christer lindqvist professari á lærda háskúlanum í Greifswald heldur fyrilesturin: Hvussu føroysk stavseting varð til– gandur má hava verið uppí
- Kaffistøðgur
- Framsýningin Hammershaimb 200 ár letur upp
- Posta, Kim Simonsen og Ole Wich leggja nýtt miniark fram, ið hátíðarheldur V. U. Hammershaimb
- Helgi Jacobsen og Kim Simonsen leggja nýtt temablað av Frøði um V. U. Hammershaimb fram.
- Kim Simonsen Amsterdam Universitet heldur fyrilesturin: Frá V. U. Hammershaimb til brøðurnar Grimm og romantisk nationalisma í Evropa
- Spurningar og kjak
- Kári Sverrison syngur tilfar sum V.U. Hammershaimb hevur innsavnað
Seinastu greinar
Verandi koronustøðan ger, at tiltakið "Savnandi Savnsdagur" sum skuldi verða fríggjadagin 29. oktober er útsett.Tiltakið verður se… Les meira »
20 oktober kl. 16 heldur Debes Christiansen fyrilestur á Landsbókasavninum við heitinum: Frá ILA í laksi til Korona í menniskjum Les meira »


text:
Fransaterna
Fransaterna (frøðiheiti - Chroicocephalus ridibundus, Larus ridibundus) er væl minni enn rita. Á liti líkist hon ternu, hevur bleika grábláa kápu, svart høvd, reytt nev og reyðar føtur. Bringan hevur ofta ein káman reydligan dám. Hon eigur víða um í Europa. Í Føroyum sæst nakað til hennara um summarið, men sjáldan verpur hon; tó vita menn hana hava átt í øllum teimum størru oyggjunum. Reiðrið ger hon sær á lodnum fløtum, stundum tætt við ternureiður. — Eggini eru 3, tey kennast frá ternueggjum, tí tey eru nógv størri. Dúnungin er reyðgráur við svørtum blettum. Ungfuglurin er morflekkutur á bakinum, gulgráur uppi á høvdinum. — Eisini um veturin hendir tað at síggja hana. Tá hevur hon hvítt høvd við einum dimmum bletti við eygað og einum øðrum við oyrað.[1]
Kelda[rætta | rætta wikitekst]
- ↑ Mikkjal á Ryggi: Fuglabókin, Dýralæra II. 1951.
Sí eisini[rætta | rætta wikitekst]


text:
Føroysk olympisk vektlyfting er í stórari menning, og tað kann væl enda við, at føroyingar vinna sær heiðursmerkir við DM, sum verður í Idrætshuset á Østerbro, Gunnar Nu Hansen Plads. 7.
Stroymingslóðir og vegleiðandi byrjunartíðir hjá føroysku luttakarunum verða at síggja á facebook hjá Føroya Styrkisambandi ella www.styrkisamband.fo kappingardagin.
Føroysku luttakararnir eru Maibrit Reynheim Petersen, Anna Kristina Niclasen, Niels Áki Mørk, Pól Hendrikur Andreasen, Leif á Bøgarði og Sofus Bech.
Danin Frank Petersen er venjari hjá føroyskum lyftarunum: “Niels Áki, Pól Hendrikur, Maibrit og Anna Kristina meti eg øll hava góðar møguleikar at kappast um heiðursmerkir”, sigur hann.
Niels Áki Mørk er fluttur úr 61 kg upp í 67 kg flokkin. Í venjingini fram til DM hevur Niels Áki, sum við sínum 19 árum er yngsti føroyski lyftarin, økt heilt fitt um sínar lyftivektir.
##med2##
26 ára gamli Pól Hendrikur Andreasen, sum lyftir í 73 kilo flokkinum, verður mettur at vera heilt frammi í oddinum, tá um lyftiteknikk umræður, og vónirnar eru góðar.
Maibrit Reynheim Petersen og Anna Kristina Niclasen umboða føroysku kvinnurnar í kappingini. Mett verður, at báðar fara at lyfta um heiðursmerkir.
25 ára gamla Maibrit lyftir í 64 kg flokkinum, og lyfti hon seg í fjør til eitt fimta pláss. Síðani tá hevur hon havt stóra framgongd, men hon fer at fáa kapping frá hinum 14 lyftarunum í flokkinum.
Anna Kristina Niclasen stoytti sum fyrsti føroyskari kvinnuligi vektlyftari 100 kilo upp um høvd. Hon hevur drigist við smáskaðar, men er kortini væl fyri. Hon lyftir antin í 64 ella 71 kg flokkinum.
Í miðaltungu vektflokkunum eru tað Leif á Bøgarði í 81 kilo flokkinum og Sofus Bech í 96 kilo flokkinum, ið fara at royna síni kynstur.
Frank Petersen metir, at hesir báðir eisini eru rættiliga væl við. Leif, sum eisini er kendur frá crossfit, er sera sterkur, og við at menna lyftiteknikkin enn meira fer tað at økja munandi um hansara lyft.
Sofus er tann tyngsti vektlyftarin av hesum seks. Hann er er fyrrverandi svimjari og fæst eisini við rógving. Sofus er nýliga ryktur upp í hendan vektflokkin og er uttan iva ein framtíðar vektlyftari.
Frank Petersen, sum eisini er venjari hjá danska kvinnulandsliðnum metir, at orkan og hugurin til venjingarnar fram til DM tekna gott fyri føroyska olympiska vektlyfting.


text:
Nýtslutreytir
Vælkomin!
Henda heimasíðan er gjørd fyri at hjálpa tær at læra meira um Gud, Bíbliuna og Jehova vitni. Les, hygg at og tak niður tilfar, sum hevur tín áhuga. Vit vilja fegin, at onnur skulu fáa nyttu av okkara heimasíðu, men vit fara at biðja teg um ikki at avrita innihald og vísa tað á eini aðrari heimasíðu ella nýtsluskipan. Tú mást gjarna siga øðrum frá tí, sum tú lærir, og vísa teimum á heimasíðuna, soleiðis sum víst verður á í nýtslutreytunum niðanfyri.
Upphavsrættur
© 2021 Watch Tower Bible and Tract Society of Pennsylvania. Øll rættindi tilskilað.
Watchtower Bible and Tract Society of New York, Inc. („Watchtower“) eigur og rekur hesa heimasíðuna. Er einki annað viðmerkt, eigur Watch Tower Bible and Tract Society of Pennsylvania („Watch Tower“) øll rættindi til tekstin og upplýsingarnar á hesi heimasíðu.
Vørumerki
Adobe, Adobe búmerkið, Acrobat og Acrobat búmerkið eru vørumerki hjá Adobe Systems Incorporated. iTunes og iPod eru vørumerki hjá Apple Inc. Microsoft, Microsoft búmerkið og øll onnur nøvn á ritbúnaði og vørum, harímillum Microsoft Office og Microsoft Office 365, eru vørumerki, sum Microsoft Inc. eigur. Android er eitt vørumerki hjá Google LLC. Android robottbúmerkið er endurgivið ella tillagað eftir arbeiðinum, sum Google stendur aftanfyri og hevur deilt; tað verður nýtt samsvarandi treytunum, sum standa at lesa í Creative Commons 3.0 Attribution License (https://creativecommons.org/licenses/by/3.0/us/). Øll onnur vørumerki og skrásett vørumerki eru ogn hjá teimum ymisku handhavunum.
Nýtslutreytir og loyvi í sambandi við nýtslu av heimasíðuni
Hesar nýtslutreytirnar áseta, hvussu tú hevur loyvi at nýta hesa heimasíðuna. Brúkar tú heimasíðuna, góðtekur tú hesar nýtslutreytir og eisini allar aðrar nýtslutreytir (undir einum róptar „Nýtslutreytir“) sum eru at finna á hesi heimasíðuni. Tekur tú ikki undir við øllum treytunum, verður tú biðin um ikki at brúka heimasíðuna.
Hvat er hóskandi nýtsla? Við avmarkingunum niðanfyri í huga er loyvt at:
-
hyggja at, taka niður og skriva út myndatilfar, elektroniskar útgávur, tónleik, myndir, tekst, video, sum Watch Tower hevur upphavsrætt til, til egna og ikki vinnuliga nýtslu.
-
deila leinki til ella elektroniskar útgávur, sum kunnu takast niður, video og ljóðupptøkur á síðuni.
Tað er ikki loyvt at:
-
leggja myndatilfar, elektroniskar útgávur, vørumerki, tónleik, myndir, video ella greinir frá hesari heimasíðuni út á internetið (nakra heimasíðu, fíludeilingarsíðu, videodeilingarsíðu ella sosialt net).
-
geva út myndatilfar, elektroniskar útgávur, vørumerki, tónleik, myndir, tekst og video frá hesari heimasíðuni við ella sum partur av eini ritbúnaðarnýtsluskipan (tað er eisini galdandi fyri uppsending av tilfari til ein ambætara til eina ritbúnaðarnýtsluskipan at brúka).
-
endurframleiða, avrita, geva út ella á annan hátt brúka myndatilfar, elektroniskar útgávur, vørumerki, tónleik, myndir, tekst og video á hesari heimasíðuni í vinnuligum høpi ella fyri pengar (sjálvt um tú einki forvinnur).
-
gera nakra ritbúnaðarnýtsluskipan, nakað amboð ella nakra skipan, sum er ætlað til at innsavna, avrita, taka niður, úrdraga, innheysta ella ’scrape’ dátur, HTML, myndir ella tekst frá hesi síðuni við tí endamáli at býta tær út. (Tað er ikki bannað at býta út ókeypis, ikki vinnuligar nýtsluskipanir, sum eru sniðgivnar til at taka niður elektroniskar fílur, eitt nú EPUB-, PDF-, MP3- og MP4-fílur frá støðum á síðuni, sum eru almenn).
-
misnýta heimasíðuna ella tænasturnar á henni, til dømis við at órógva ella fara inn á heimasíðuna ella tænasturnar á henni á annan hátt enn hann, sum nágreiniliga er lýstur.
-
nýta heimasíðuna á ein hátt, sum skaðar ella kann skaða heimasíðuna ella skerja atgongdina til hana, ella nýta heimasíðuna á ólógligan, revsiverdan ella skaðiligan hátt, ella í sambandi við ólógligt, revsivert ella skaðiligt virksemi.
-
nýta heimasíðuna ella myndatilfar, elektroniskar útgávur, vørumerki, tónleik, myndir, tekst og video á henni í sambandi við marknaðarføring.
-
Henda heimasíðan brúkar tænastur frá Google Maps, sum er ein triðjapartstænasta, vit ikki stýra. Tín nýtsla av Google Maps á hesi heimasíðu er undirløgd teimum eyka tænastutreytunum, sum Google Maps/Google Earth ásetir í løtuni. Vit verða ikki kunnað um dagføringar í tænastutreytunum, tí biðja vit teg lesa tær, áðrenn tú brúkar tænastur hjá Google Maps. Brúka ikki tænastur hjá Google Maps, um tú ikki góðtekur tænastutreytirnar. Google Maps sendir ongar brúkaradátur aftur til hesa heimasíðuna.
Síða til læknar
Innihaldið í hesum partinum av heimasíðuni („Síða til læknar“) hevur bert til endamáls at geva kunning og viðmælir ikki nakað ávíst slag av læknahjálp, og tað skal heldur ikki metast sum nakað, ið kemur í staðin fyri professionella læknahjálp, sjúkustaðfesting ella viðgerð. Síðan viðmælir ella stuðlar ikki nøkrum ávísum royndum, læknum, vørum, mannagongdum, meiningum ella nakrari aðrari kunning, ið verður nevnd á síðuni til læknar.
Leita tær altíð hjálp hjá lækna ella einum øðrum skikkaðum starvsfólki á heilsuøkinum, tá ið tú hevur spurningar viðvíkjandi eini sjúku ella viðgerð.
Henda heimasíðan tekur ikki ábyrgd av innihaldinum í upplýsingunum á síðuni, men bert av at bera upplýsingarnar fram. Læknin, sum viðger sjúklingin, hevur fulla ábyrgd av viðgerðini. Upplýsingarnar kunnu ongantíð koma í staðin fyri, at sjúklingar seta seg í samband við sín lækna.
Trygdarnoktan og ábyrgdaravmarking
Á hesi heimasíðuni veitir Watchtower upplýsingar, innihald, tilfar og aðrar tænastur, og tað, sum tú sært, er tað, sum tú fært. Watchtower veitir onga trygd.
Watchtower veitir onga trygd fyri, at einki virus ella aðrir skaðiligir lutir eru á heimasíðuni. Watchtower hevur ikki ábyrgd av nøkrum skaða ella missi, ið hendir undir nýtslu av upplýsingum, innihaldi, tilfari ella øðrum á heimasíðuni, harímillum, men ikki avmarkað til, beinleiðis, óbeinleiðis ella tilvildarligan skaða ella miss (heldur ikki um talan er um fíggjarligan miss).
Brot á nýtslutreytirnar
Um tú brýtur hesar nýtslutreytirnar, hevur Watchtower, umframt rættindini sum standa í hesum nýtslutreytunum, eisini rættindi at taka tey stig, sum Watchtower metir vera neyðug, til at svara brotinum aftur, til dømis við at forða ella forbjóða tær at koma inn á heimasíðuna, forða atgongd til heimasíðuna frá teldum, sum nýta tína IP-adressu, biðja tín internetveitara nokta tær atgongd til heimasíðuna og/ella leggja sak ímóti tær.
Broytingar
Watchtower endurskoðar javnan nýtslutreytirnar. Endurskoðaðar nýtslutreytir eru galdandi frá tí degi, tær verða almannakunngjørdar á heimasíðuni. Kanna tí av og á hesa síðuna fyri at tryggja tær, at tú hevur lisið nýggjastu útgávuna.
Lóg og dómsvald
Hesar nýtslutreytir eru undirlagdar og verða tulkaðar í samsvari við galdandi lógirnar í statinum New York, USA, uttan mun til hvat mótstríðandi lógir siga. Øll sakarmál viðvíkjandi hesum nýtslutreytum skulu skjótast inn fyri ein dómstól, sum hevur dómsvald í statinum New York, USA.
Treytirnar eru óheftar av hvørjari aðrari
Ger ein dómstólur við rætta dómsvaldinum av, at ein áseting í nýtslutreytunum er ógildig, ólóglig ella ikki kann handhevjast, eru hinar ásetingarnar framvegis galdandi. Handhevjar Watchtower ikki eina ella fleiri av ásetingunum í nýtslutreytunum, merkir tað ikki, at ásetingarnar ikki eru galdandi, ella at Watchtower ikki hevur rætt at handhevja eina slíka áseting.
Øll avtalan
Hesar nýtslutreytir lýsa alla avtaluna millum teg og Watchtower í sambandi við tína nýtslu av hesi heimasíðuni og koma í staðin fyri allar undanfarnar avtalur í sambandi við nýtslu av heimasíðuni.


text:
Í august 2018 gekk fjallatúrurin upp á Knúk (463m) og Ritafjall (641m). Vit gingu frá Leirvík upp á Knúk og haðani upp á Ritafjall. Serliga útsýnið frá Ritafjalli er fantastiskt. Vit gingu niður eftir einari rás Gøtumegin, ið var rættiliga brøtt, men komu oman í øllum góðum.
Síðan hittust vit við nøkrum av teimum “Mergjaðu” við Magnstøðina í Syðrugøtu. Marion Leifsdóttir hevði skipað fyri túri upp á Tyril (639m). Vit koyrdu til Kambsdal, har bilarnir vóru settir og gingu uppá haðani. Ein deiligur túrur við sum sagt nøkrum mergjaðum damum.
Nakrar myndir frá báðum túrunum.


text:
Hvat lesa Føroyar?
Fortel okkum um tínar lesivanar og ver við í kappingini um nógvar góðar lesivinningar. Høvuðsvinningurin er ein lesikrókur til alla familjuna við bókum, lesilampu, lesiteppum, lesihosum, lesikoppum og onkrum leskiligum til tann rætta lesihugnan.
Freistin at luttaka var 17. oktober 2020 og vinnararnir av kappingini verða kunngjørdir skjótt ...
Høvuðsvinningur
Alt, sum hoyrir til ein hugnaligan lesikrók:
-
Ársnýtsla av bókum frá Bókadeild Føroya Lærarafelags og Sprotanum
-
Lesiteppi frá Steinum
-
Fýra pør av lesihosum frá Navia
-
Seyðaskinn
-
Fýra Bodum lesikoppar frá Vøruhúsinum
-
Tráðleys lesilampa
-
Lesikurv frá Brell
Eisini burturluta vit
1 x Árshald frá Sprotanum
1 x Árshald frá Bókaklubbanum
1 x Árshald frá STROK
1 x Árshald frá Píka7
2 x Harry Potter skreytútgáva 1-4
2 x Ein bókapakka frá Sprotanum
2 x Ein bókapakka frá Bókadeild Føroya Lærarafelags


text:
Um tú ynskir, at títt barna skal ganga í skúla í Skúlanum á Fløtum má næmingurnin fyrst innskrivast umvegis heimasíðuna hjá kommununi ella umvegis Vangan og talgilda samleikan.
Tá næmingurin er innskrivaður, fær skúlin fráboðan um innskrivingina. Hetta er tó treytað av:
- at næmingurin lýkur treytirnar hjá kommununi fyri innskriving í skúlar í Tórshavanar kommunu, og
- pláss í er árganginum, ið næmingurin verður innskrivaður í.
Leiðslan letur pláss í flokkum eftir hesum treytum og í hesi røð:
- Kynsjavnvág í flokkunum,
- floksstødd,
- serlig atlit útgreinað av Sernámi ella tilsvarandi stovni,
- ynskjum hjá næmingi og foreldrum
Flokslærarin í valda flokkinum fær síðan kunning um nýggja næmingin og kontaktar foreldrini og bjóðar teimum á fund.
Foreldrini verða boðin til ein fund áðrenn næmingurin byrjar í skúlaum. Á hesum fundinum verða tey kunnað um, hvør er í toyminum um flokkin, hvørji foreldraumboðini eru, um tímatalvu og onnur praktisk viðurskifti so sum mjólkaskipan, heimasíðu, flokssíðu, telefon- og kt-politikk og mentanina í flokkinum og skúlanum annars.
Tað er flokslærarin, ið kallar inn til og stendur fyri fundinum saman við lærara úr toyminum og deildarleiðaranum, um ymiskt talar fyri at hann skal við.
Flokslærari kunnar eftir fundin toymið, flokkin og onnur í deildini um nýggja næmingin.
Flokslærarin setir tveir akkersnæmingar til nýggja næmingin, ið hava sum uppgávu, at taka væl ímóti nýggja næminginum og at hjálpa og stuðla honum í skiftistíðarskeiðnum fyrstu 6-8 vikurnar.
Flokslærarin ger pláss klárt í stovuni, velur næminginum eitt skáp í flokkinum, knaka og hillapláss í gongini og syrgir -saman við KT-toyminum- fyri, at útgerð og innritingarskipanir eru klárar, áðrenn næmingurin byrjar.
Tá øll hesi viðurskifti eru komin upp á pláss, er klárt hjá næminginum at byrja.
Vanliga er hetta 5-10 dagar eftir innskrivingardato.
Tooymið um flokkin ger okkurt serligt burturúr móttøkuni í flokkinum fyrsta skúladagin hjá nýggja næminginum.
Foreldrini kunnu -um tey ynskja tað-, biðja um eina uppfylgjandi samrøðu við flokslæraran og annan lærara í toyminum 2-3 mánaðir eftir skúlaskiftið.


text:
Samandráttur.
Línuskip: Tey flestu eru til fiskarí. Vit rokna við at tey flestu koma at landa síðst í vikuni. Tey fiska mest av longu, tosk og so nakað av hýsu og brosmu. Frystilínuskipini eru øll til fiskarí. Fimm fiska við Ísland og tvey við Føroyar
Útróður: Streymurin verður góður, men veðri verður ivasamt fyrst í vikuni, men fragari seinni. So tað verður lítið av útróðri fyrst í vikuni, men helst nakað seinni í vikuni.
Djúpvatnstrolarar: Ein fiskar tosk og hýsu, ein kongafisk og ein fiskar stinglaks. Allir koma at landa í vikuni.
Partrolarar: Teir flestu eru til fiskarí. Fiskaríið er brúkiligt. Teir landa sum vikan líður.
Trolbátar: Allir liggja við bryggju, men fara helst avstað tá veðri verður betri.
Garnaskip: Trý garnaskip fiska svartkalva. Fiskiskapurin er heldur fragari nú. Allir landa síðst í vikuni.
Heinta veðurforsøgnina her
Heinta alla metingina her


text:
Røddir hava verið frammi um, at ein stytting av arbeiðsvikuni fer at føra við sær, at kostnaðurin á vørum og tænastum fer at hækka 7,5%. Hetta er ógvuliga ósannlíkt. Tað staðfestir kanning, ið Jan Otto Holm, búskapar- og fíggjarfrøðingur, og Regin Berg, stjórnmálafrøðingur, løgdu fram týsdagin 5. oktobur. At siga, at um arbeiðsvikan verður stytt … Continue reading Stytt arbeiðsvika førir neyvan til munandi prísvøkstur
37 tíma arbeiðsvika – betri trivnaður og familjulív
Tað er ein sera góð íløga fyri føroyska samfelagi at stytta arbeiðsvikuna. Við 37 tíma arbeiðsviku fáa vit størri trivnað á arbeiðsmarknaðinum og meira tíð saman við familjuni. Við styttri arbeiðsviku verður føroyski arbeiðsmarknaðurin eisini betri kappingarførur í mun til at fáa arbeiðsmegi. Hetta eru nakrar av niðurstøðunum í stóru kanningini, “37 Tíma arbeiðsvika, fyrimunir … Continue reading 37 tíma arbeiðsvika – betri trivnaður og familjulív
Nógvir fyrimunir við 37 tíma arbeiðsviku
Kanningin um 37 tíma arbeiðsviku verður løgd alment fram í Smæruni týsdag 5.okt. kl. 14.00. Fyrimunirnir við eini styttri arbeiðsviku eru nógvir. Tað er ein av niðurstøðunum í kanning, ið Jan Otto S. Holm, búskapar- og fíggjarfrøðingur og Regin Berg, stjórnmálafrøðingur, hava gjørt fyri átta fakfeløg á almenna arbeiðsmarknaðinum. Endamálið við kanningini er at lýsa … Continue reading Nógvir fyrimunir við 37 tíma arbeiðsviku
Hvussu kann tað bera til
Politiski myndugleikin grætur krokodillutár, alt meðan tey ið hava tørv á, at almennu Føroyar veitir eina haldgóða tænastu gjøgnum Almannaverki, eru niðurraðfest. Fyrst undraði tað onkran politikkara, at tilboðini vóru skerd í feriutíð – nýggj tíðindi fyri ávísan politikkara, hóast vit hava gjørt vart við hetta í áravís, uttan at nakar hevur givið tí ans. Men, tá Pedagogfelagið fer í verkfall og støðan hjá hesum minnir um … Continue reading Hvussu kann tað bera til
Raðfesti vælferðina
Í Degi og viku umleið hálvan apríl var samrøða við Edvard Heen, stjóra í Almannaverkinum. Her vísti stjórin á, at Almannaverkið hevur í dag, og kemur í framtíðini at hava tørv á fleiri starvsfólkum. Á námsfrøðiliga virkisøkinum hevur í longri tíð verið vaksandi tørvur á starvsfólki, serliga útbúnum námsfrøðingum. Hetta ger seg sum heild galdandi … Continue reading Raðfesti vælferðina
Super menniskju á dagstovnaøkinum
Føroya Pedagogfelag metir, at ein lógarfestur normeringslykil við greiðum leiðsti fyri, hvussu játtanir til dagstovnar skulu umsitast, er alneyðugur. Fíggjarleisturin hjá Tórshavnar kommunu gruggar veruligu støðuna á dagstovnaøkinum. Hóast undanfarna samgonga tvíhelt um, at tey høvdu hækkað normeringina, so er veruleikin á dagstovnaøkinum tann, at økið bløðir. Tølini tala fyri seg Um ein hyggur eftir, … Continue reading Super menniskju á dagstovnaøkinum
Mugu útbúgva fleiri námsfrøðingar
Í hesum døgum skal Løgtingið taka støðu til uppskot til samtyktarum, at útbúgva fleiri námsfrøðingar. Tað er ovurhonds stórurtørvur á fleiri námsfrøðingum. Í somu samtykt verður hugt eftir møguleikanum at skipa útbúgvingina øðrvísi, soleiðis, at hon tekur størri hædd fyri dagatovna- og/ella sosialnámsfrøði. Í løtuni tekur námsvísindadeildin 35 lesandi inn um árið. Av hesum koma umleið 25 út á námsfrøðiliga arbeiðsmarknaðin um árið. Hetta er … Continue reading Mugu útbúgva fleiri námsfrøðingar
Stórar sparingar framdar á dagstovnaøkinum
Omanfyri 2818 starvsfólkatímar mangla í um vikuna, á dagstovnaøkinum, bara fyri at koma upp á sama støði sum í 2017. Hetta svarar til umleið 20 milliónir bara fyri ár 2020. Jú tú læs rætt: 2818 tímar um vikuna. Vit fegnast um, at stórt sæð øll, sum bjóða seg fram til býráðsvalið í Tórshavn vilja raðfesta dagstovnaøkið hægri. Vit fegnast eisini um, at politikarar tykjast vilja játta fleiri … Continue reading Stórar sparingar framdar á dagstovnaøkinum
Eitt gott arbeiðsumhvørvi við góðum trivnaði
Ásannandi, at stórur tørvur er á starvsfólkum á námsfrøðiliga arbeiðsøkinum innan tað kommunala økið og innan landsstovnar, er tørvur á at leggja størri dent á at skapa eitt gott arbeiðsumhvørvi, har starvsfólk kenna seg virðismett, umframt, at trivnaðurin er settur høgt. Arbeiðsmøguleikar hjá námsfrøðingunum eru sera nógvir og ymiskir. Námsfrøðingar starvast innan vøggustovur, barnagarðar, forskúlar, … Continue reading Eitt gott arbeiðsumhvørvi við góðum trivnaði
Kanning: hvørja ávirkan hevur Korona á dagstovnaøkið?
Vit endurgeva her grein eftir Biritu Arge, cand. pæd. í didaktik Í samband við at Korona var staðfest í Føroyum, blivu dagstovnar lukkaðir, tí mett var ikki ráðiligt at hava teir opnar vegna smittuvanda. Eftir eina tíð, var mett ráðiligt at lata stovnarnar uppaftur men við treytum sum frástøðu, reinføri, mongd av børnum í bólki v.m. Í hesum sambandið … Continue reading Kanning: hvørja ávirkan hevur Korona á dagstovnaøkið?


text:
Summar Festivalurin er avlýstur
Eingin Summar Festivalur verður hildin í 2021
Óvissan um koronusmittuna og almennu tilmælini gera, at Summar Festivalurin 2021 verður avlýstur.
Landsins størsta tónleikatiltak skuldi haldast dagarnar 5. til 7 august, men tað verður av ongum. Hetta er annað árið á rað, at Summar Festivalurin verður avlýstur orsakað av koronufarsóttini.
– Tað er framvegis rættiliga ógreitt, um tað ber til at savna stórar fólkamongdir fyrst í august mánaði, og óvissan ger, at vit nú velja at avlýsa Summar Festivalin, sigur Erik Biskopstø, stjóri fyri Summar Festivalin.
– Vit hava seinastu tíðina arbeitt miðvíst við fyrireikingunum til ársins festival, men nú velja vit at traðka á bremsuna. Summar Festivalurin er eitt risastórt tiltak, sum krevur sera nógv arbeiði frá nógvum fólki, og vit halda ikki, at tað er ráðiligt at halda fram við fyrireikingunum, tá ið møguleiki er fyri, at festivalurin kann verða avlýstur, stutt áðrenn hann skal haldast. Óvissan og vágin eru heilt einfalt ov stór, sigur hann.
– Vit hava glett okkum til halda Summmar Festivalin í ár, og vit harmast um, at tað er neyðugt at taka hesa avgerð, men vit kenna okkum ikki hava annað val, sigur Erik Biskopstø.
Í næstum kemur kunning um endurrindan av atgongumerkjum.
Summar Festivalurin 2022 verður hildin dagarnar 4. til 6. august.


text:
Subaru FORESTER
-
Eyesight
-
Fýrahjólstrekk
-
AWD
-
Multimedia system v/ 8" skerm
-
BI-LED forrlyktir
-
Apple Carplay & Android Auto
Ein Subaru skal vera tryggur, koyriglaður og Kraftmikil
Subaru Forester er skaptur til eigaran, kraftmikil, rúmligur og nemmur at handfara, og tað er góðska sum gjøgnum árini hevur gjørt Subaru Forester til eitt trygd fyrsta val hjá so nógvum aktivum familjum. Forester er bygdur á nýggjan plattform og hevur hægstu meting í trygd.
Elektrisk hjálp sparur brennievnið
í Subaru Forester e-Boxer er tað eydnast at gera tað sum longu var gott, enn betur, og økja kvalitetin á tí ið okkara eigarar seta so stóran prís á.
Vit hava als ikki umhugsað at seta ein battarí motor á bakaksilin, tí hetta hevði haft eina negativa ávirkan á fýrnahjólstrekki hjá okkum. Nei heldur hava vit valt at seta ein battarí motor á gearkassan, soleiðis at vit varðveita okkara varandi og symmetriska fýrnahjólstrekk.
Við hesari loysnini kunna vit bjóða hægstu sleipsvektina. Subaru Forester hevur eina sleipsvekt áljóðandi 1.870 kg
El-motorurin gevur 65nm eykað frá byrjan, hetta hjálpir við ferðøking, og økir eyðsýnd um kraftina tá tú hevur brúk fyri tí. Tá tann eykað kraftin er komin, hava vit klára at minkað um brennievnis nýtsluna við góðum 11 prosentum.
Einki fjas við eykað kaðlum og stikkkontaktum; Subaru Forester e-Boxer løðir sjálvur meðan tú koyrir
Subaru All-Around Safety
Málið hjá Subaru er at framleiða heimsins tryggasta bil og allar royndir vísa at tað náa vit við okkara nýggju bilum. Subaru Forester hevur millum annað fingið hægstu meting í øllum Crashtests í øllum heimspartum. Hugsjónin er at eingin skal koma til skaða í – ella av einum Subaru. Okkara mál er ikki bert at tryggja tey í koyra bilin men, eisini onnur í ferðsluni, so sum gongufólk og súkklarar. Hendan útgreining kallast Subaru All-Around Safety.


text:
Mona Simonsen
Mona Simonsen (fødd 14. mai 1991 á Tvøroyri) er føroyskur svimjari. Mona klárar seg best í frísvimjing, hon svimur fyri Susvim og fyri Føroyar.
Úrslit[rætta | rætta wikitekst]
EM á stuttbana í Istanbul 2009[rætta | rætta wikitekst]
Mona Simonsen svam fyri Føroyar um Europameistaraheitið á stuttbana fyri kvinnur í 800 metrum frí á svimjistevnu í Istanbul í Turkalandi. Mona gjørdist nummar 17 við tíðini 9:06.66.[1]
Oyggjaleikir 2009[rætta | rætta wikitekst]
Mona Simonsen svam fyri Føroyar á Oyggjaleikum 2009 á Álandi. Hon vann 3 gull heiðursmerki, tey vóru í 800 metrar frí, 400 metrar frí og 4x50 m frí. Harumframt vann hon eisini bronsu í 200 metrar frí hjá kvinnum. Hon setti føroyskt met í 400 metrum frí. Hon átti metið til 13. desember 2015, tá ið Sára Ryggshamar Nysted tók metið við tíðini 4:18.31.[1]
Føroyskt met á 1500 frí á DM á stuttbana[rætta | rætta wikitekst]
Mona Simonsen svam í kapping í Danmark DM á stuttbana. Mona gjørdist nummar 7 í kappingini, men samstundis betraði hon tað føroyska metið við 20 sekundum við tíðini 17:23.25.
HM í Manchester 2008[rætta | rætta wikitekst]
Mona Simonsen svam fyri Føroyar til HM í Manchester í Onglandi í apríl 2008. Hon svam 800 metrar frí í tíðini 9:13.50, sum var skjótari enn tilmeldingartíðin, men ikki tað skjótasta sum hon hevði svomið. Mona svam eisini 400 metrar frí, hon svam við tíðini 4.31.33, sum var 3½ sekund verri enn tilmeldingartíðin.
Kláraði kravtíðirnar til HM 2008[rætta | rætta wikitekst]
Mona Simonsen luttók á Susvim stevnuni í mars 2008. Hon svam 400 metrar frí í tíðini 4:27.96, so hon kláraði kravtíðina til HM seinna sama ár.
EM á stuttbana í Ungarn 2007[rætta | rætta wikitekst]
Mona Simonsen svam fyri Føroyar til Europameistara kappingina á stuttbana, sum var í Ungarn (Debrecen) í desember 2007. Mona gjørdist nummar 12 í 800 metrar frí við tíðini 9:13.50.
Oyggjaleikir 2007[rætta | rætta wikitekst]
Mona svam fyri Føroyar á Oyggjaleikum 2007 á Rhodos í Grikkalandi. Mona vann 4 gull heiðursmerki fyri Føroyar og eitt bronsu merki. Gull heiðursmerkini vann hon í hesum teinum (allir teinar eru fyri kvinnur): 4x50 metrar frí, 4x100 metrar frí, 4x50 m blandað og 4x100 m blandað. Bronsu heiðursmerkið vann hon í 800 metrar frí.[2]
HM 2007 í Melbourne[rætta | rætta wikitekst]
Mona luttók í HM 2007 á langgeil í Melbourne i mars 2007. Hon setti nýtt føroyskt met í 800 metrum frí við tíðini 9:18.65. Metið hjá Monu varð ikki tikið fyrr enn 9. januar 2016, tá ið fyrsta svimjikappingin á langgeil varð hildin í Føroyum í Páls Høll í Vági. Tað var Sára Ryggshamar Nysted, ið tók metið hjá Monu, tað gjørdi hon við tíðini 9:12.01.[3]
Keldur[rætta | rætta wikitekst]
Útvortis ávísingar[rætta | rætta wikitekst]
- Susvim.mono.net, Suðuroyar Svimjifelag (SUSVIM)
- Svimjing.com
- SSF.fo, Svimjisamband Føroya


text:
Skrivar tú trygging verður eisini leitað eftir øðrum endingum av orðinum sum t.d. tryggingar og tryggingarvirksemi.
Skrivar tú ?trygging verður leitað eftir orðum sum t.d. lívstrygging og lívstryggingar.
Skrivar tú ”trygging” verður einans leitað eftir júst hesum sniðnum av orðinum.
12. september 2018Nr. 127
Kunngerð um serundirvísing, sernámsfrøðilig átøk og sernámsfrøðiligan stuðul, sum broytt við kunngerð nr. 23 frá 19. mars 2019
Við heimild í § 4, stk. 7, í § 12, stk. 3, í § 24, stk. 4 og § 45, stk. 7 í løgtingslóg nr. 125 frá 20. juni 1997 um fólkaskúlan, sum broytt við løgtingslóg nr. 67 frá 26. mai 2011 og løgtingslóg nr. 44 frá 30. apríl 2018, verður ásett:
Virkisøki
§ 1. Serundirvísing og sernámsfrøðilig átøk fata um nr. 1, 2 og 3, og sernámsfrøðiligur stuðul fatar um nr. 4 og 5:
1) At skipa skúlagongdina og undirvísingina við atliti at fortreytum hjá einstaka næminginum.
2) At leggja til rættis serligt undirvísingarligt tilfar og tøknilig amboð, sum eru neyðug fyri læring, menning og virkisførleika hjá einstaka næminginum.
3) At skipa og undirvísa í virkisháttum og arbeiðsháttum, sum hava til endamáls at menna virkisførið hjá einstaka næminginum.
4) At venja í virkisháttum og arbeiðsháttum, sum hava til endamáls at menna virkisførið hjá einstaka næminginum.
5) At veita persónligan og praktiskan stuðul, sum kann hjálpa næminginum í gerandisdegnum í sambandi við skúlagongdina.
Um at stovna serundirvísing, sernámsfrøðilig átøk og sernámsfrøðiligan stuðul
§ 2. Serundirvísing, sernámsfrøðilig átøk og sernámsfrøðiligur stuðul kunnu stovnast sum:
1) Serundirvísing, sum verður veitt næmingum, sum ikki hava fingið nøktandi úrtøk úr vanligu undirvísingini. Hetta kunnu vera næmingar, ið hava serligan tørv, ið ikki er fyribils, sbrt. §12, stk. 2 í løgtingslógini. Hesa undirvísing skipar Førleikastova og leiðsla skúlans saman við avvarðandi lærara ella flokstoymi og í samráð við Sernámi.
2) Sernámsfrøðilig átøk, sum kunnu vera serundirvísing í bólkum í eitt tíðarskeið og innan ávís evni ella lærugrein.
3) Sernámsfrøðiligur stuðul, sum verður veittur at venja og stuðla uppundir læri- og menningartilgongdina hjá næmingum í serligum avbjóðingum, og til at hesi kunnu vera í flokkinum. Miðað verður ímóti, at næmingurin er innkluderaður í flokkinum.
Stk. 2. Um skúlin heldur, at næmingurin hevur tørv á serundirvísing ella sernámsfrøðiligum stuðli, sum ikki kann gevast í vanligu undirvísingarlagaðu ella næmingalagaðu undirvísingini ella innan serundirvísingini, skal ein námsfrøðilig og ella sálarfrøðilig meting fyriliggja, sbrt. §12, stk. 2 í løgtingslógini.
Stk. 3. Sernám samskiftir við Førleikastovu og skúlaleiðslu, og í samráð við avvarðandi verður mett um tørvin. Út frá hesari meting verða átøk sett í verk. Um neyðugt er við kanningum, verður altíð tikið støði í einari samlaðari fakligari metan í samstarvi við allar partar.
Stk. 4. Námsfrøðilig ella sálarfrøðilig meting verður gjørd í samráð við næmingin og foreldur.
Stk. 5. Læriætlan og menningarætlan verður gjørd til næmingar, ið fáa serundirvísing ella sernámfrøðiligan stuðul sbrt. § 2, stk. 2.
Stk. 6. Flokstoymið ger læriætlan og menningarætlanina í samráð við Førleikastovuna og Sernám.
Tilráðing
§ 3. Frágreiðingin frá Sernámi um næmingin verður skrivliga fráboðað skúlaleiðaranum við avriti til foreldur ella verja.
Stk. 2. Um næmingurin hevur tørv á serundirvísing, sernámsfrøðiligum átøkum ella sernámsfrøðiligum stuðli, skal frágreiðingin frá Sernámi sbrt. stk. 1 eisini fata um eina tilráðing um, hvussu serundirvísingin, sernámsfrøðiliga átakið ella námsfrøðiligi stuðulin skulu skipast sbrt. §§ 1 og 6.
Stk. 3. Um foreldur ella verji nokta fyri, at næmingurin verður ávístur til Sernám, skal skúlaleiðari kunna Barnaverndina um avgerðina hjá foreldrunum sbrt. §12, stk. 2 í løgtingslógini.
Dagføring
§ 4. Skúlin tekur í samráð við Sernám avgerð um serundirvísingina, sernámsfrøðiliga átakið og tann sernámsfrøðiliga stuðulin.
Stk. 2. Skúlin kunnar foreldur ella verja og næming, hvussu serundirvísingin, sernámsfrøðiliga átakið og ella sernámsfrøðiligi stuðulin verður lagdur til rættis, áðrenn skipað verður fyri serundirvísing, sernámsfrøðiligum átaki og ella sernámsfrøðiligum stuðli.
Stk. 3. Skúlaleiðarin hevur ábyrgd av og fylgir við menningini og úrtøkuni hjá næminginum, sum fær serundirvísing, sernámsfrøðiligt átak og ella sernámsfrøðiligan stuðul.
Stk. 4. Á hvørjum ári verður støða tikin til, um serundirvísingin, sernámsfrøðiliga átakið og ella sernámsfrøðiligi stuðulin skal halda fram, skal broytast ella steðgast. Skúlin kunnar í samráð við Sernám, foreldur ella verja og næmingin um avgerðina, í tí vavi tað er hóskandi.
Stk. 5. Støða til serundirvísingina, sernámsfrøðiliga átakið og ella sernámsfrøðiliga stuðulin fyri komandi skúlaár sbrt. stk. 3 skal vera tikin í seinasta lagi í mai mánaði.
Staðseting
§ 5. Sernámsfrøðilig undirvísing, sernámsfrøðiliga átakið og stuðul verða skipað soleiðis:
1) Næmingur gongur í vanliga flokkinum, men kann eisini verða undirvístur og ella fáa stuðul einsæris ella saman við øðrum uttanfyri floksundirvísingina í bólkum, tó í mesta lagi helvtina av undirvísingartíðini sbrt. § 13, stk. 5 í løgtingslógini, og varðveitir tilknýti til flokkin, ella
2) næmingurin gongur í serflokki í skúlanum, í serflokki í øðrum skúla ella í serskúla.
Ávísing
§ 6. Ávísing til serflokk ella serskúla er treytað av, at mett verður, at tað er meira gagnligt fyri næmingin at fáa undirvísing í sertilboði í styttri ella longri tíðarskeið.
Stk. 2. Sernám saman við viðkomandi skúla skulu gera eina meting og tilráðing til serflokk ella serskúla. Henda tilráðing verður gjørd í samráð við foreldur ella verja og næming í tí vavi, tað er hóskandi.
Stk. 3. Støða til tilráðing til serflokk ella serskúla fyri komandi skúlaár sbrt. stk. 2 skal vera tikin í seinasta lagi í mai mánaði.
Um at skipa serflokk
§ 7. 1) (Strikað).
Stk. 2. 1) (Strikað).
Stk. 3. 1) (Strikað).
§ 8. Um næmingur gongur í serflokki ella serskúla hjá øðrum skúlamyndugleika, enn í tí kommunu, hann er búsettur, verða skúlaútreiðslurnar goldnar av kommununi, har næmingurin býr.
Stk. 2. Skúlin boðar heimstaðar kommununi hjá næminginum, sum flytur í sertilboð í aðrari kommunu, frá flytingini beinanvegin.
Stk. 3. Árliga skúlagjaldið, sum heimstaðarkommunan hjá næminginum skal rinda, sbrt. stk. 1, er tann upphædd skúlamyndugleikin á staðnum rindar til rakstur fyri hvønn næmingin í sertilboðnum. Avdráttur, renta og leiga eru ikki íroknað rakstrarútreiðslunum.
Stk. 4. Heimstaðar kommunan hjá næminginum ber kostnaðin av næmingaflutninginum í og úr skúla.
§ 9. 1) (Strikað).
Stk. 2. 1) (Strikað).
Stk. 3. 1) (Strikað).
Stk. 4. 1) (Strikað).
Stk. 5. 1) (Strikað).
Undirvísingartíðin
§ 10. Undirvísingartíðin hjá næmingi, sum fær serundirvísing og ella sernámsfrøðiligan stuðul, skal fylgja ásetta vikutímatalið sbrt. §19 í løgtingslógini.
Stk. 2. Skúlaleiðarin kann í serligum førum eftir tilmæli frá Sernámi og í samráð við foreldur ella verja og næmingin, í tí vavi tað er hóskandi, søkja Undirvísingarstýrið um at lækka tímatalið.
Próvtøka
§ 11. Næmingar, ið fáa serundirvísing og ella sernámsfrøðiligan stuðul í vanliga flokkinum, í serflokki og ella serskúla, kunnu fara til próvtøku eftir serligari fyriskipan sbrt. § 21 í kunngerðini um próvtøkur fólkaskúlans.
Stk. 2. Um ein lærugrein er sera torfør hjá næmingi, kann næmingurin verða frítikin fyri lærugreinina. Hetta verður gjørt í samráð við foreldrini ella verja og næmingin, í tí vavi tað er hóskandi, og Sernám.
Stk. 3. Skúlaleiðarin tekur avgerð um próvtøku eftir serligari fyriskipan ella frítøku í samráð ella eftir tilmæli frá Sernámi ella Førleikastovuni og í samráð við foreldur ella verja og næmingin sbrt. §§ 9, 21 og 53 í kunngerð um próvtøkur fólkaskúlans.
Frítøka
§ 12. Um næmingur verður frítikin fyri talmeting av úrtøkuni í eini ella fleiri lærugreinum, skal próvtøkuskjalið í samráð við lærarar, næming og foreldrini gevast sum støðumetingarskjal sbrt. § 53 í kunngerð um próvtøkur fólkaskúlans.
Flyting
§ 13. Um næmingur, sum fær serundirvísing, sernámsfrøðiligt átak ella sernámsfrøðiligan stuðul, flytur í annan skúla, skal skúlaleiðarin í skúlanum, hann flytur frá, boða Undirvísingarstýrinum og Sernámi frá flytingini.
Starvsfólk
§ 14. Lærarar skulu lesa serundirvísing og sernámsfrøðilig átøk, og námsfrøðingar kunnu røkja sernámsfrøðiligar stuðulsuppgávur sbrt. § 1.
Eftir loknan fólkaskúla
§ 15. Um mett verður, at næmingur við loknan fólkaskúla framvegis hevur tørv á sernámsfrøðiligum stuðli, ráðgeving ella vegleiðing, kunnar skúlin ella serskúlin í samráð við Sernám foreldur og næming um møguleikar.
Stk. 2. Skúlin ella serskúlin tekur, í seinasta lagi í mars mánaði, saman við Sernámi, neyðug stig til samstarv við viðkomandi stað, har næmingurin fer eftir loknan fólkaskúla, um næmingurin ynskir tað. Hetta við tí endamáli at økja um møguleikar at gagnnýta yrkisførleikar og møguleikar at taka miðnám ella aðra útbúgving.
§ 16. Avgerðir sbrt. hesi kunngerð kunnu kærast til landsstýrismannin í seinasta lagi 4 vikur eftir at avgerðin er fráboðað sbrt. § 59 í løgtingslógini.
Gildiskoma og setan úr gildi
§ 17. Henda kunngerð kemur í gildi dagin eftir, at hon er kunngjørd. Samstundis fer kunngerð nr. 38 frá 21. apríl 2016 um serundirvísing, serligan tørv og sernámsfrøðiligan stuðul úr gildi.
Mentamálaráðið 12. september 2018
Rigmor Dam (sign.)
landsstýrismaður
/ Poul Geert Hansen (sign.)
1) Broytt við kunngerð nr. 23 frá 19. mars 2019.


text:
Fyrsta Mósebók, kapittul 38
Júda og Támar
v1
Um tað mundið fór Júda frá brøðrum sínum og bant felag við mann úr Ádullam, Hira nevndur at navni.
v2
Har sá Júda dóttur Sjúa Kánáanita; og hann tók hana til sín og gekk inn til hennara.
v3
Og hon varð við barn og føddi son, sum hon nevndi Er.
v4
Síðan varð hon aftur við barn og føddi son, sum hon nevndi Ónan.
v5
Og uppaftur føddi hon son og nevndi hann Sjela; men hon var stødd í Kezib, tá ið hon føddi hann.
v6
Og Júda tók Eri, frumgitna syni sínum, konu; hon æt Támar.
v7
Men Er, frumgitni sonur Júda, var vándur í eygum Harrans, tí læt Harrin hann doyggja.
v8
Tá segði Júda við Ónan: «Gakk inn til konu bróður tíns og gakk í svághjúnalag við hana, til tess at reisa bróður tínum avkom!»
v9
Men av tí at hann visti, at avkomið ikki skuldi hoyra honum til, læt hann sáðið farast í jørðina, hvørja ferð hann gekk inn til konu bróður síns, fyri ikki at reisa bróður sínum avkom.
v10
Men Harranum líkaði illa hetta, sum hann gjørdi, og læt tí eisini hann doyggja.
v11
Tá segði Júda við Támar, sonarkonu sína: «Sit tú einkja heima í húsi faðirs tíns, til Sjela, sonur mín, er tilkomin.» Tí at hann bar ótta fyri, at eisini hann skuldi doyggja eins og brøður hans. Tá fór Támar og búsettist í húsi faðirs síns.
v12
Men tá ið long tíð var umliðin, doyði dóttir Sjúa, kona Júda; og tá ið sorgartíðin hjá Júda var úti, fór hann niðan til Timna, til teirra, sum vóru á várfjalli hjá honum, saman við vini sínum Hira úr Ádullam.
v13
Men tá ið Támar frætti, at verfaðir hennara var á veg á várfjall niðan til Timna,
v14
læt hon seg úr einkjubúna sínum, huldi seg við sløri, sum fjaldi hana alla og settist við Enáims borgarlið við vegin til Timna; tí at hon sá, at tó at Sjela var tilkomin, var hon enn ikki givin honum til konu.
v15
Tá ið nú Júda sá hana, helt hann hana vera skøkju, av tí at hon hevði hult andlit sítt.
v16
Hann fór av vegnum til hennara og mælti: «Loyv mær at koma til tín!» Tí hann visti ikki, at hon var sonarkona hansara. Men hon svaraði: «Hvat gevur tú mær aftur fyri at koma inn til mín?»
v17
Hann svaraði: «Eg skal senda tær geitarlamb úr fylginum.» Men hon segði: «Gev mær fyrst eitthvørt pant, til tú sendir tað.»
v18
Hann spurdi: «Hvat skal eg fáa tær í veð?» Hon svaraði: «Innsiglisring tín og skreytfesti títt og handa stavin, sum tú hevur í hondini.» Tað fekk hann henni og gekk síðan inn til hennara, og hon varð við barn av hansara ávum.
v19
Síðan fór hon leið sína, tók slørið av sær og fór aftur í einkjubúna sín.
v20
Seinnameiri sendi Júda geitarlambið við vini sínum úr Ádullam til tess at fáa pantið aftur frá konuni; men hann fann hana ikki.
v21
Og hann spurdi menn har um leið, hvar tann skøkjan mundi vera, sum hevði sitið við vegin til Enáim; men teir svaraðu: «Har hevur eingin skøkja verið.»
v22
Síðan kom hann aftur til Júda og segði: «Eg fann hana ikki; og menn har um leið søgdu, at har hevði eingin skøkja verið.»
v23
Tá mælti Júda: «Lat hana hava tað meðni, heldur enn at vit skulu gera okkum fyri skommum! Eg havi nú sent geitarlambið, men tú fanst hana ikki!»
v24
Tá ið einir tríggir mánaðir vóru lidnir, frætti Júda, at Támar, sonarkona hansara, hevði livað í leysalevnaði, og at hon var vorðin við barn í leysalevnaði sínum; tá beyð Júda, at hon skuldi leiðast út til tess at verða brend.
v25
Men tá ið hon varð leidd út, sendi hon verfaðir sínum hesi boð: «Av hansara ávum, ið hesar lutir eigur, eri eg vorðin við barn!» Og hon læt siga: «Kanna gjølla eftir, hvør ið man eiga henda innsiglisring, hetta skreytfesti og henda stav!»
v26
Og Júda komst við og mælti: «Rætt hevur hon og ikki eg, av tí eg ikki havi gift hana Sjela, syni mínum!» Men frá teirri stund kendi hann hana ikki uppaftur.
v27
Tá ið hon nú skuldi føða, sí, tá vóru tvíburar í kviði hennara.
v28
Men í føðingini rætti annar hondina út; tá bant nærkonan reyðan tráð um hond hansara og mælti: «Hesin kom fyrr í ljósmála.»
v29
Men tá ið hann hevði tikið hondina aftur til sín, kom bróðirin út; tá mælti hon: «Hví hevur tú brotið teg soleiðis ígjøgnum?» Tí nevndi hon hann Perez.
v30
Aftaná kom bróðir hansara fram og hevði reyðan tráð um hondina; hann fekk navnið Zera.


text:
Tað var skelkandi at hoyra Øss Egholm frá morgunstundini í okkara almenna Kringvarpi, greiða frá hvussu effektivt Waterboarding er, og at tað er fullkomiliga ófarligt. Somuleiðis fekk tað øði í meg, at hann eftirfylgjandi bagatelliseraði síni úttalilsi.
Hann úttalaði seg øgiliga greitt, hetta var ikki sitat úr George Bush bókini, men ein tilsýnalatandi “objektiv” forkláring av hvat Waterboarding snýr seg um.
Her í Evropa góvust vit vit torturi ella píning sum forhoyrsteknikki fyri fleiri hundra árum síðan, nettup tí hetta ikki er effektivt. Italski rættarfilosoffurin Cesare Beccaria, ið var ein av undangongumonnunum, til okkara rættarsamfelag lýsti trupulleikan við píning soleiðis: Ein persónur, ið einki hevur at goyma, verður trýstur til at finna uppá okkurt fyri at steðga her-og-nú pínuni. Píningin er so ógvislig, og einasti vegur úr henni er at viðganga okkurt, satt ella falskt gerst líkamikið. Meðan ein, ið er sekur, kann verða meira herdur, og tí ikki viðgongur og um viðkomandi úttalar seg, er tað ikki neyðturviliga sannleikan, ið hann fortelur. Sostatt eru upplýsingar, ið koma fram í einari tílíkari støðu púra óbrúkiligir og mangla trúvirði.
Beccaria vísti harumframt á, at píning var við til at herða samfelagið og elva til meira harðskap.
Tí er tað sera hugstoytt, at Kringvarpið í bestu senditíð ber fram úttalilisi sum tey hjá Øssi. Møguliga er hetta, ein staðfesting av, at tann vanvirðingin fyri mannarættindum, sum The War on Terror, hevur havt við sær, nú endiliga hevur bitið seg fasta í Føroyum. Eg eri satt at siga bangin um samfelagið – tílík bagitalisering av harðskapi er tað sum Beccaria ávaraði í móti.
Eg kann ikki ímynda mær, at nakar public service miðil í londunum kring okkum, hevði loyvt tílíkum útalilsum frá einum av sínum starvsfólkum, og eg vóni veruliga, at tit taka hetta í álvara, og koma við einari umbering í tykkara sending. Tað hevði í hesum sambandi verið hóskandi, at tit lótu Amnesty International koma til orðanna, og lýst hetta álvarsmál.
Tí trúgv mær Waterboarding er ikki eitt bagatell.


text:
Í politikki er einki rætt ella skeivt! Tað snýr seg í stóran mun um sjónarhorn. Tí er tað, sum so einki undarligt í, at ein skilamaður, sum eg atkvøddi fyri Fólkaflokkinum, fyrstu ferð eg var á val.
Vinstra og høgra snýr seg um sjónarmiðið. Um vit skulu seta tað upp heilt einfalt, so velja tey vinstravendu at taka útgongustøðið í, at menniskjan er góð og arbeiðssom. At vit, við at stiðja og stuðla hvør øðrum, skapa eitt jaligt samfelag til gagns fyri okkum øll. At vit øll í veruleikanum ynskja at skapa eitt gott samfelag ikki bara fyri okkum, men eisini fyri næstan.
Høgra síða snýr seg um tað umvenda, at taka støðið í tí myrku og óndu síðuni á menniskjanum. Tað er mest týdningarmikið, at vit tryggja okkum ímóti, at eingin snýtir okkum, og at vit menniskju gera so einki uttan so, at vit fáa okkurt afturfyri. Við hesum sjónarhorninum verður tað eisini skjótt legitimt at snýta hini, tí tey høvdu gjørt tað sama við teg.
Sum sagt, atkvøddi eg fyri Fólkaflokkinum fyrstu ferð eg var á val. Tí skilji eg væl, hví fólkafloksfólk velja, sum tey velja.
Skal eg rannsaka meg sjálvan, hví eg valdi, sum eg valdi, so haldi eg, at hetta hevur við barndómin at gera. Eg bleiv illa happaður og kendi alt ov væl myrku síðuna á menniskjanum. Tað var ikki fyrr enn eg bleiv eldri og fekk góðar vinir, at eg sá ljósið. Eg meti høvuðsorsøkina vera, at eg fekk meira kærleika í lívið.
Eg veit væl, at eg íáðni segði, at tað ikki var nakað rætt ella skeivt í politikki, men samstundis er eingin ivi um, at eitt samfelag bygt á jalig virði er at fyritrekkja framum eitt, sum er bygt á ræðsluna fyri, at onkur kanska snýtir okkum.
Tí haldi eg, at vit vinstrahallu eiga at gera okkara part fyri at vit fáa eitt meira jaligt samfelag. Vit vita øll, at størsta hóttanin móti jaligheitini er Fólkaflokkurin. Tí er tað okkara ábyrgd at frelsa fólkafloksfólki frá neiligheitini. Hetta gerst einans við kærleika. Tí skal mín áheitan á tykkum samsintu vera, at tit klemma eitt fólkafloksfólk – ikki bara í dag, men hvønn dag!